Proses Penapaian Tapai Pulut

Tempoh hari sebelum ini, aku telah menulis artikel tentang tapai merah yang dibuat oleh perempuan haid. Tak lama selepas itu, aku baru sedar yang aku dan penulis TP tak pernah lagi menulis tentang proses penapaian tersebut. Oleh itu, artikel ini dikarang untuk menerangkan proses penapaian dalam pembuatan tapai pulut, kenapa ia susah untuk rosak dan kenapa apabila kita terlebih tapai, dia menjadi arak.

Untuk memulai penerangan tersebut, adalah lebih baik sekiranya kita mulakan dengan proses respirasi sel dan mikrob. Kita semua tahu makanan ini penting, tapi anda tahu tak ke mana perginya zat makanan ini? Selalunya akan pergi kepada sel lah untuk beroperasi. Zat seperti protein akan digunakan oleh sel badan untuk berkembang biak dan membesar. Zat seperti karbohidrat pula digunakan oleh sel sebagai sumber tenaga.

Perkara yang sama juga berlaku pada mikrob seperti bakteria. Mereka akan memecahkan karbohidrat tersebut menjadi gula ringkas seperti glukosa dan menggunapakai gula berkenaan sebagai sumber tenaga. Dalam keadaan oksigen yang mencukupi, gula itu akan dimakan oleh mikrob dan melepaskan karbon dioksida, air dan haba sebagai bahan buangan. Tenaga yang terhasil (dalam bentuk ATP) akan digunakan oleh mikrob untuk menggerakkan proses kimia protein di dalam diri mereka, sekaligus membenarkan mereka beroperasi dengan jayanya. Anggaplah ATP ini macam minyak kereta. Kalau tiada ATP, seluruh sistem kereta tak boleh berfungsi. Nama respirasi ini ialah respirasi aerobik.

Namun, adakalanya keadaan tak membenarkan respirasi ini berlaku dengan oksigen yang mencukupi. Untuk itu, mikrob akan menggunakan proses penapaian untuk mengekstrak ATP daripada gula. Nama respirasi ini ialah respirasi anaerobik. Bergantung kepada jenis penapaian yang berlaku, ia juga boleh menghasilkan bahan buangan yang berbeza. Ada yang akan hasilkan alcohol dan ada yang hasilkan asid laktik.

Pun begitu, kadar ATP yang dihasilkan mereka tetap sama dan sangat sedikit berbanding respirasi aerobik. Sekiranya kadar oksigen adalah mencukupi (respirasi aerobik), ATP yang dihasilkan adalah sebanyak 36-38 molekul per satu molekul glukosa. Tanpa oksigen yang cukup, proses penapaian hanya akan hasilkan 2 molekul ATP sahaja per satu molekul glukosa. Kadar penghasilan tenaga oleh respirasi aerobik berbanding respirasi anaerobik ni ibarat membandingkan pengeluaran tenaga oleh loji nuklear dengan loji kayu api bakar. Ok, itu mungkin agak keterlaluan, tapi lebih kurang macam itu lah.

Sekarang, cuba anda fikir kembali bagaimana proses penapaian pulut tu berlaku. Bahan utama kita ialah beras pulut (sumber karbohidrat) dan ragi (mikrob). Kemudiannya, kita akan tutup pulut itu dengan daun pisang dan disimpan dalam bekas kedap (ruang kurang oksigen). Ada juga yang tutup sekali dengan kain batik untuk memastikan langsung tiada udara luar (seperti oksigen) memasuki bekas tersebut. Secara tak langsung, proses penapaian berlaku.

Namun, kadang kadang ada tapai yang dibuat ni tak menjadi. Masam katanya. Sebenarnya, proses penapaian tu menjadi, tapi ragi, atau mikrob yis tu melalui proses tapai yang hasilkan asid laktik. Sebab itu masam. Tapai pulut yang bagus ni melalui proses penapaian alkohol. Sebab itu badan kita rasa panas panas bila makan, dan kalau kita biar dia tapai lama lama akan jadi arak pulut. Walaupun kadar arak dalam tapai makanan ni tinggi, ia dikira halal kerana ia adalah semula jadi dan bukan dibuat ikut niat nak jadikannya sebagai arak.

Juga, rasa manis dalam tapai tu sebenarnya berpunca daripada proses sampingan mikrob tu sendiri. Tindakan memecahkan karbohidrat oleh enzim mikrob akan membebaskan gula yang memaniskan tapai. Serupa macam air liur kita. Nasi yang semakin lama dikunyah, akan menjadi semakin manis kerana enzim dalam air liur kita memecahkan karbohdirat nasi kepada gula seperti maltosa.

RUJUKAN:

Bowen, Richard. “Microbial Fermentation”. Hypertexts for biological sciences. Colorado State University. Retrieved 29 April 2018.

Campbell, Neil; Reece, Jane (2005). Biology (7th ed.). Benjamin Cummings. ISBN 0-8053-7146-X.

Müller, Volker (2001). “Bacterial Fermentation” (PDF). eLS. John Wiley & Sons, Ltd. doi:10.1038/npg.els.0001415. ISBN 9780470015902.


P Ramlee, 1 Shawal Dan Dendang Perantau

“Apabila umat Islam menyambut hari raya Aidilfitri bererti menyambut hari lahir saya juga,” demikian seloroh P.RAMLEE berkata kepada seorang wartawan dalam satu temubual di rumahnya di Jalan Dedap, Kuala Lumpur.

Secara umum P.RAMLEE dilahirkan pada 22 Mac 1929. Tetapi ada berlaku kesilapan dari sudut fakta jika tarikh itu dipadankan dengan tarikh 1 Syawal pada tahun itu mengikut kalendar Islam. Ini kerana P.Ramlee pernah mendakwa bahawa beliau dilahirkan pada pagi 1 Syawal ketika umat Islam sedang bertakbir raya. Apabila diselidiki dan dikaji maka benarlah tarikh 1 Syawal itu jatuh pada 23 Mac 1928. Inilah tarikh lahir sebenar P.RAMLEE yang ramai tidak tahu. Fakta ini telah disahkan oleh keluarga P.RAMLEE sendiri iaitu abang tiri beliau SYEIKH ALI, anak beliau NASIR dan kakak ipar beliau MARIANI. Berlakunya kesilapan ini adalah kerana menjadi kebiasaan kepada orang dulu-dulu yang lambat membuat pendaftaran kelahiran kepada anak mereka yang baru lahir. Ini juga turut berlaku kepada P.RAMLEE. Maka tarikh 22 Mac 1929 adalah tarikh yang tercatit di dalam surat beranak dan kad pengenalan P.RAMLEE dan dijadikan fakta tarikh kelahiran beliau sehingga ke hari ini. Satu lagi kisah yang menarik adalah ramai juga rakan-rakan P.RAMLEE ketika di Singapura yang tidak tahu nama sebenar beliau.

Siapa yang boleh lupa dengan lagu DENDANG PERANTAU nyanyian dan ciptaan P.RAMLEE yang akan berkumandang setiap kali Aidilfitri menjelang setiap tahun. P.RAMLEE telah sebati menjadi sebahagian daripada suasana hari raya di tanah air kita. Suasana hari raya rasanya tidak lengkap tanpa berkumandangnya lagu DENDANG PERANTAU nyanyian P.RAMLEE. Lagu itu dicipta oleh P.RAMLEE dalam tahun 1950-an, liriknya hasil dari karangan S.SUDARMADJI. Pertama kali DENDANG PERANTAU dirakam oleh P.RAMLEE pada tahun 1950-an dengan irigan muzik berbentuk orkestra. Di dalam tahun 1966 P.RAMLEE sekali lagi merakam lagu itu dalam bentuk muzik pop menggunakan 3 gitar, organ dan drum. Khazanah P.RAMLEE yang bertemakan hari raya bukan sahaja DENDANG PERANTAU malahan dua lagi lagu yang bertemakan hari raya iaitu SUARA TAKBIR dan SELAMAT HARI RAYA yang kedua-duanya dicipta dalam tahun 1950-an juga.

Lagu SUARA TAKBIR dinyanyikan semula oleh P.RAMLEE untuk rakaman ke piring hitam, sementara lagu SELAMAT HARI RAYA dirakamkan ke piring hitam oleh AHMAD JAIS pada tahun 1960-an. Lagu SELAMAT HARI RAYA yang dirakamkan oleh AHMAD JAIS itu dicipta khusus untuk satu pertunjukkan pentas di Happy World, Singapura yang dianjurkan oleh PERSAMA di mana ketika itu P.RAMLEE sendiri memegang jawatan sebagai presiden persatuan itu. Apa yang unik mengenai lagu DENDANG PERANTAU nyanyian P.RAMLEE tetap lebih segar dan lebih meriah untuk menimbulkan suasana di hari raya yang mulia walaupun tajuk lagunya tidak ada kena-mengena dengan hari raya.

Sumber :

Kelab Filem & Muzik Melayu Klasik


Penentuan Arah Kiblat Menggunakan Kaedah Trigonometri

Sebagai seorang muslim, sudah menjadi norma untuk mendirikan solat menghadap ke arah kiblat. Menghadap ke arah kiblat dalam beribadat seakan akan memandang ke arah kaabah di Mekah. Terdapat pelbagai cara untuk menentukan arah kiblat, seperti perkiraan arah bayang semasa peristiwa istiwa’. Namun, jarang sekali kita dengar arah kiblat ditentukan dengan cara perkiraan menggunakan matematik trigonometri sfera dan koordinat. Dalam artikel kali ini, saya akan membawa anda semua dalam sebuah pengembaraan dalam mengira arah kiblat menggunakan cara perkiraan matematik.

Ilmu matematik lazim digunakan sebagai alat asas dalam navigasi geografi. Jadi tidak hairanlah bahawa dengan menggunakan ilmu matematik, sesuatu arah dapat ditentukan dengan tepat. Jadi, apa salahnya kita menggunakan matematik sebagai medium untuk mencari arah kiblat. Berilmu untuk beramal bukan?

Sebelum meneruskan perjalanan kita, adalah lebih baik kita segarkan otak kita dengan istilah istilah dan konsep asas dalam usaha memudahkan perbincangan kita kali ini.

Konsep-konsep penting

Arah Mata Angin

Terdapat sedikit perbezaan antara utara benar dan utara magnetik. Utara benar menunjuk ke arah kutub utara bumi, manakala utara magnetik menunjuk ke arah titik utara medan magnet bumi. Kompas akan menunjuk ke arah titik utara medan magnet bumi, manakala titik 90°N koordinat akan merujuk kepada utara benar. Untuk pengetahuan anda, titik utara medan magnet bumi sentiasa berubah, oleh kerana proses pergerakan besi di dalam perut bumi. Sepanjang pengiraan dan penentuan arah kiblat menggunakan kaedah trigonometri, utara yang akan dimaksudkan ialah utara benar. Konsep yang menggunakan utara magnetik akan dibincangkan di dalam bahagian aplikasi.

Bulatan Agung

Pada sesebuah sfera, 2 titik bertentangan pada setiap hujung diameter dipanggil antipod. Sebagai contoh, kutub utara adalah antipod kepada kutub selatan, dan sebaliknya. Definisi bulatan agung ialah apabila satah membelah sesebuah sfera melalui pusatnya, sfera tersebut akan terbahagi kepada 2 bahagian sama rata. Bulatan pada tapak hemisfera ini (yang terletak pada satah potongan) ialah bulatan agung. Bulatan agung adalah bulatan dengan diameter maksimum dalam keratan rentas sesebuah sfera. Oleh itu, diameter bulatan agung sesebuah sfera akan mempunyai pusat, diameter dan radius yang sama dengan sfera itu sendiri. Satah potongan yang tidak melepasi pusat sfera akan di namakan sebagai bulatan kecil.

Sifat bulatan agung penting dalam pengiraan arah kiblat. Hal ini kerana, di atas permukaan sfera, jarak paling deka tantara dua titik akan melalui sepanjang lengkok bulatan agung. Dua titik sepanjang bulatan agung akan membahagikan bulatan agung kepada dua lengkok. Melainkan kedua dua titik ini merupakan antipod, panjang kedua dua lengkok ini berbeza antara satu sama lain. Lengkok yang lebih pendek merupakan jarak paling pendek antara dua titik.

Latitud dan Longitud

Latitud boleh didefinisikan sebagai persilangan antara permukaan bumi dan satah yang serenjang dengan paksi putaran bumi. Julat latitud ialah daripada 0° di equator 90° ke arah utara dan selatan. Latitud sepanjang garis timur barat akan membentuk bulatan kecil (melainkan di equator) yang sejajar dengan equator. Ukur lilit bulatan kecil ini akan menjadi semakin kecil apabila ia semakin dekat kepada kutub sfera.

Longitud pula merupakan bulatan besar yang melepasi titik kutub utara, kutub selatan dan pusat sfera. Mengikut konvensyen, longitud pada meridian utama dianggap sebagai 0°. Julat longitud ialah +180° ke arah timur dan −180° ke arah barat. Garisan longitud menumpu pada kedua dua kutub sfera.

Gabungan kedua dua nilai latitud dan longitud membentuk koordinat yang mampu menunjukkan lokasi di atas muka bumi. Hal ini mirip seperti sistem koordinat kartesian, Cuma menggunakan garisan latitud dan longitud sebagai paksi satah.

Gambar 4: Gambar menunjukkan sebuah sfera. Lengkok BN bersamaan 90°. Latitud A merupakan jarak daripada B dalam unit darjah berpusatkan O. Istilah kolatitud (latitud pelengkap) merujuk kepada jarak A ke N dalam unit darjah. Dengan kata lain, kolatitud boleh didefinisikan sebagai kolatitud = 90°-latitud. P dan Q mempunyai nilai latitud yang sama dengan A.

Latitud ke arah utara daripada titik B akan diberikan nilai positif, manakala latitud ke arah selatan daripadanya akan diberikan nilai negatif. Longitud ke arah timur daripada titik B akan diberikan nilai positif, dan ke arah barat pula diberikan nilai negatif.

Garis Rumb

Garis rumb yang juga dipanggil dengan nama loxodrome ataupun heliks sfera, merupakan satu laluan di atas permukaan bumi yang merentasi kesemua meridian (longitud) pada sudut yang sama. Salah satu sebab mengapa peta unjuran merkaptor menjadi unjuran yang terkenal adalah kerana cirinya iaitu garis lurus di atas unjuran ini akan menjadi garis rumb. Garisan rumb mempunyai bearing yang sama sepanjang garis tersebut. Hal ini sangat penting kepada pengangkutan seperti kapal yang perlu sentiasa dikawal. Kapal akan dikawal untuk menghala ke arah yang malar daripada arah utara.

Dengan kata lain, jikalau anda seorang pengemudi kapal, anda perlu membina sebuah garisan antara titik permulaan dan destinasi anda. Kemudian, anda perlu cari berapakah sudut potongan garisan tersebut terhadap arah utara (seperti sudut berwarna biru dalam gambar di atas). Katakan lah arah ni 30° ke barat daripada arah utara. Maka, anda perlu mengemudi kapal dengan cara mengekalkan haluan kapal ke arah 30° darjah ke barat. Lanun-lanun dalam filem tu bukan sengaja memusingkan stereng kapal ke kiri dan kanan, sebenarnya mereka sedang mengekalkan bearing mereka.

Objek yang bergerak sepanjang garis rumb akan bergerak menyerong dan bukannya dalam sebuah garis lurus. Maka ia bukanlah jarak terdekat antara dua titik. Hal ini membuatkan garis rumb tidak sesuai digunakan dalam penentuan arah kiblat.

Definisi dan Pengenalan Kiblat

Definisi arah kiblat boleh dijelaskan dengan pandangan Ibn Haitham, beliau menerangkannya “Arah kiblat merupakan suatu arah, apabila seseorang itu memandangnya, seakan akan beliau memandang kaabah sepanjang ukur lilit bumi”

Kepentingan pengiraan arah kiblat telah dibincangkan di dalam Tafsir al-Kabir hasil penulisan Zakaria al-Razi:

“Arah kiblat merupakan arah yang menghala ke zenit Mekah sepanjang garisan bulatan agung, dan titik kedudukan lokasi pemerhati dan Mekah berada di atas garisan bulatan agung tersebut. Sudut kiblat pula merupakan darjah lengkok antara arah kiblat dan garisan longitud lokasi pemerhati. Untuk meengetahui arah kiblat, seseorang itu perlu mengetahui lokasi Mekah (longitud dan latitud Mekah). Jika sesebuah tempat itu mempunyai longitud yang sama dengan Mekah, maka boleh disimpulkan bahawa arah kiblatnya adalah sepanjang garisan longitudnya. Oleh itu, jika tempat tersebut berada di utara Mekah, arah kiblatnya menghala ke selatan, begitu juga sebaliknya. Jika sesebuah tempat itu terletak pada latitud yang sama dengan Mekah, maka arah kiblatnya adalah sepanjang garisan timur-barat. Namun, bagi tempat yang mempunyai longitud dan latitud yang berbeza dari Mekah, arah kiblatnya tidak terletak di sepanjang garisan utara-selatan mahupun timur-barat. Oleh yang demikian, adalah penting untuk dihisab sudut kiblatnya.”

Daripada pemerhatian penjelasan di atas, dapat disimpulkan bahawa arah kiblat terletak sepanjang bulatan agung bumi. Pada pernyataan al-Razi pula, tidak cukup untuk hanya mengetahui arah relatif Mekah (timur/barat dan utara/selatan) untuk menunjuk arah kiblat. Pernyataan ini menjadi lebih ketara apabila peta unjuran merkaptor tidak sesuai dijadikan alat untuk mencari arah kiblat.

Satu kes terkenal berkenaan kecelaruan arah kiblat akibat penggunaan unjuran merkaptor ialah kes masjid Massaschusetts Avenue. Masjid ini menghadap ke arah 56°33’15’ timur daripada utara benar. Jadi, arah ini secara umumnya menghadap ke arah timur laut.

Kekeliruan ini berlaku disebabkan oleh kelemahan unjuran dalam menunjukkan keadaan sebenar. Garisan lurus di atas unjuran merkaptor bukanlah sebuah garisan lurus dalam dunia sebenar, namun garisan tersebut akan menjadi garis rumb. Garis rumb merupakan sebuah garisan yang merentasi semua garisan longitud pada sudut yang sama.

Jadi, garis lurus yang menghadap ke arah tenggara daripada Massachusetts avenue bukanlah garisan paling pendek sepanjang permukaan bumi untuk menghala ke Mekah. Dengan kata lain, apabila seseorang memandang ke arah tersebut, dia bukannya memandang lurus ke Mekah sepanjang ukur lilit bumi.

Unjuran azimut sama jarak pula lebih sesuai untuk digunakan di dalam penentuan arah kiblat. Hal ini demikian kerana garis lurus di atas peta unjuran azimut sama jarak ialah garis sepanjang garisan bulatan agung bumi. Dengan erti kata lain, garisan yang terhasil merupakan garisan lurus jarak terpendek antara dua lokasi.

Ciri peta unjuran merkaptor:

1. Panjang latitud berkurangan daripada 40,000km di equator kepada 0km di kutub. Jadi, semakin bertambahnya latitud, semakin meningkat skala melintang.

2. Semua latitud sama panjang dengan equator.

3. Tidak menunjukkan arah timur-barat dengan tepat selain di equator.

4. Garis bulatan agung ditunjukkan sebagai garisan melengkung. Lengkungannya pula bertambah apabila jaraknya semakin meningkat.

5. Garisan rumb ditunjukkan sebagai garis lurus.

Ciri peta unjuran azimut sama jarak:
1. Garis bulatan agung ditunjukkan sebagai garis lurus.

2. Skala dan rupa bentuk tanah makin berubah semakin jauh ia terletak daripada pusat unjuran.

Anggaran arah kiblat oleh masyarakat moden sering mengandungi kesalahan kerana kemasyhuran penggunaan peta unjuran merkaptor. Oleh kerana cirinya (seperti yang diterangkan di atas), unjuran merkaptor tidak sesuai untuk dijadikan alat untuk menentukan arah kiblat. Sebaliknya, unjuran azimut sama jarak ialah alat yang lebih sesuai.

Trigonometri Sfera

Trigonometri sfera merupakan cabang geometri sfera yang mengkaji hubungan fungsi trigonometri sisi dan sudut poligon sfera, terutamanya segi tiga sfera. Pengiraan trigonometri sfera penting dalam bidang astronomi, navigasi, geodesi dan banyak bidang lain. Kepentingannya dalam bidang navigasi memberikan relevan topik ini di dalam artikel kita kali ini.

Pengenalan Kepada Trigonometri Sfera

Jangan risau, untuk artikel kali ini, kita akan hanya teliti konsep asas geometri sfera dan beberapa hukum trigonometri sfera. Saya akan kecualikan kaedah terbitan hukum dan formula daripada perbincangan kali ini.

Untuk memudahkan pemahaman konsep segi tiga kutub (segi tiga di atas permukaan sfera) adalah perlu untuk saya terangkan sedikit konsep asas geometri sfera.

Sudut A, B dan C dalam segi tiga kutub dalam gambar di atas adalah sama dengan sudut di persilangan satah dan permukaan sfera. Maka, sudut a=a, b=b dan c=c. Sudut boleh dinyatakan dalam unit darjah ataupun radian, dengan syarat menggunakan satu unit yang sama dalam perkiraan. Sudut dalaman sebuah segi tiga sfera mesti lebih daripada 180° tetapi kurang daripada 540°, 180°< A+B+C < 540°.

Ini satu ciri istimewa bagi segi tiga kutub. Segi tiga di atas satah yang rata akan mempunyai sudut dalaman maksimum=180°. Sisi segi tiga kutub akan dilabelkan sebagai abjad huruf kecil. Panjang sisi tersebut akan bersamaan dengan sudut lengkok antara dua bucu yang terletak sepanjang garis sisi, jika radius sfera tersebut sama bagi keseluruhan permukaan sfera. Dalam pembuktian pengiraan arah kiblat dalam artikel kali ini, radius sfera dianggap sebagai uniti (r=1) supaya kita boleh abaikan faktor perbezaan radius dalam pengiraan sudut. Malah, dalam keadaan dunia sebenar, perbezaan dalam altitud tidak mempengaruhi kedudukan titik kiblat.

Aturan Kosinus dan Sinus Dalam Trigonometri Sfera

Aturan Kosinus

Aturan kosinus membentuk asas identiti matematik trigonometri sfera. Identiti selebihnya, termasuk aturan sinus boleh diterbitkan daripada aturan kosinus.

Aturan Sinus

Aturan sinus trigonometri sfera menyatakan bahawa nisbah nilai sinus sudut dalaman sesuatu bucu segi tiga kutub kepada nilai sinus panjang sisi bertentangan dengan sudut tersebut sama dengan nisbah bagi hubungan bucu dan sisi yang lain. Pernyataan ini lebih mudah dibayangkan dalam bentuk persamaan di atas merujuk kepada gambar segi tiga kutub pada gambar.

Mari kita lihat bagaimana aturan sinus boleh diterbitkan daripada aturan kosinus. Bahagian ini tidak penting untuk pengiraan sudut kiblat, jadi jika anda tidak berminat anda boleh lompat terus ke bahagian artikel seterusnya.

Kita akan mulakan proses terbitan aturan dengan mengambil salah satu aturan kosinus:

Aturan di atas boleh disusun kembali untuk membentuk:

Cos A dalam persamaan di atas boleh digantikan ke dalam identiti trigonometri sin A=√(1-cos2 A):

Nilai 1 boleh digantikan dengan bentuk (sin2b sin2c)/(sin2b sin2c) untuk menggabungkannya dengan sebutan kedua di dalam punca kuasa. Kemudian kita kembangkan (cos a cos b cos c)2 dengan menggunakan cara perkembangan persamaan kuadratik. Untuk memudahkan penerbitan, kita hapuskan punca kuasa pada denominator:

Kemudian kita tukarkan bentuk sin2b sin2c dengan menggunakan identiti trigonometri sin2b=1-cos2b dan sin2c=1-cos2c:

Apabila kita kembangkan bahagian identiti trigonometri yang telah kita tukarkan pada langkah di atas kita akan dapat persamaan dibawah:

Dan kemudian kita boleh potongkan ungkapan yang sama, seperti yang telah saya palangkan di atas. Kemudian, persamaan yang terhasil akan dibahagikan dengan sin a menjadi persamaan di bawah:

Jika kita samakan persamaan di atas kepada sebutan S, seperti:

Jadi kita boleh ungkapkan S sebagai:

Apabila berada pada langkah ini, kita lakukan terbitan dengan cara yang sama bagi kedua dua aturan kosinus yang lain:

Hasil daripada terbitan dua aturan kosinus di atas, kita akan memperolehi:

Maka, dengan itu, boleh dikatakan bahawa sebutan S bersamaan dengan:

Proses di atas menggambarkan salah satu cara terbitan aturan sinus daripada aturan kosinus. Terdapat beberapa cara lagi dalam menghasilkan aturan sinus daripada aturan kosinus seperti cara Clarke, Smart, Banarjee dan lain lain. Perbezaan cara penerbitan sebenarnya menyediakan alternatif untuk pembuktian. Sebagai seorang pelajar, satu cara penerbitan mungkin lebih mudah untuk difahami daripada cara penerbitan yang lain, jadi jangan buntu dalam menyelesaikan permasalahan matematik. Go slow and steady.

Konsep dan aturan trigonometri sfera banyak dikembangkan oleh ilmuan ilmuan islam. Antara faktor yang menjadi pendorong untuk mengembangkan pengetahuan geometri sfera adalah demi untuk menyelesaikan permasalahan dalam penentuan arah kiblat. Antara ilmuan yang terlibat dalam mengembangkan aturan sinus ialah Ibn Muʿādh al-Jayyānī, Abu-Mahmud Khojandi, Abu al-Wafa’ Buzjani, Nasir al-Din al-Tusi dan Abu Nasr Mansur. Aturan kosinus moden pula dijumpai oleh Jamshīd al-Kāshī. Malah, dalam bahasa perancis, aturan kosinus masih dipanggil dengan nama Théorème d’Al-Kashi. Hasil kajian mereka memberikan impak besar dan secara tidak langsung membentuk asas pengetahuan yang membolehkan penciptaan sistem navigasi dan kawalan masa zaman moden.

Teori

Arah kiblat terletak sepanjang bulatan agung, jadi penyelesaian melibatkan bulatan agung merupakan cara yang betul (selain beberapa cara lain) untuk menentukan arah kiblat.

Penyelesaian

Untuk membuktikan cara penentuan arah kiblat menggunakan pengiraan melalui bulatan agung sebenarnya sangat mudah, sehinggakan hanya memerlukan analisis logik akal terhadap definisi 2 konsep yang dinyatakan di atas (geografi bentuk bumi dan hukum trigonometri sfera). Jika garis rumb tidak bermakna garis lurus di atas permukaan bumi, bagaimanakah arah kiblat boleh dikatakan mengikuti arah garis rumb? Tidak logik jika anda di Kuala Lumpur dan menghadap ke arah utara dan menyatakan yang anda menghadap ke Sarawak bukan? Jika arah garis rumb merupakan pendekatan yang betul dalam menghadap kiblat, anda boleh menghadap ke mana mana arah dan katakan ia menghadap ke kiblat. Sudah tentu ianya salah.

Pengenalan Cara Pengiraan Sudut Kiblat

Untuk mengira arah kiblat, kita mulakan langkah kita dengan membentuk satu segi tiga di atas permukaan bumi. Tiga bucu segi tiga ini adalah kutub utara, Mekah (2 titik ini malar dan tidak berubah) dan titik ketiga merupakan lokasi yang hendak dikira arah kiblatnya. Model yang saya gunakan untuk menunjukkan bentuk segi tiga dalam contoh ialah daripada perisian Google Earth Pro kerana kemudahan untuk mendapatkan perisian ini. Untuk hampir kesemua rajah, kita akan gunakan label yang sama ke atas segi tiga kutub dengan Mekah dilabelkan sebagai titik B, oleh itu, nilai c sentiasa:

c=90°-21.423° =68.577° , iaitu 21.423°N adalah latitud Mekah

Kita mengira nilai tersebut dengan mencari perbezaan antara sudut latitud A dan B, mengambil kira koordinat ke arah utara equator mempunyai nilai positif dan nilai ke arah selatan equator mempunyai nilai negatif. Nilai b dikira dengan cara yang sama, seperti:

b=|koordinat latitud A-koordinat latitud C|

Sudut A pula dikira dengan mencari perbezaan antara longitud titik B dan C, mengambil kira fakta longitud ke arah barat meridian utama mempunyai nilai negatif dan longitud ke arah timur meridian utama mempunyai nilai positif.

θA=|Koordinat longitud C-koordinat longitud B|

, mengambil kira koordinat longitud B = Longitud Ka’abah = 39.826°E

Oleh kerana sisi a pada segi tiga kutub juga berada di atas bulatan agung, kita boleh mendapatkan nilainya menggunakan aturan kosinus. Selepas mendapat nilai a, kita boleh mengira nilai sudut θB atau θC dengan menggunakan aturan sinus. Kedua dua nilai b dan c akan dijadikan nilai modulus (mempunyai tanda positif) kerana jarak dan sudut dalaman segi tiga tidak boleh mempunyai nilai negatif.

Contoh Pengiraan

Untuk contoh contoh seterusnya, saya akan mengambil beberapa lokasi yang berada di barat laut, timur laut, barat daya dan tenggara Mekah. Kita juga akan melihat beberapa kes istimewa di mana arah kiblat lokasi tersebut boleh berubah-ubah.

Kiblat Pusat Asasi UIAM, Petaling Jaya

Koordinat CFSIIUM, PJ, titik (C): 3.121°N 101.640°E

Lalu, sudut arah kiblat (θC) boleh dikira menggunakan aturan sinus:

Oleh kerana kita tahu bahawa secara geografinya Pusat Asasi UIAM berada di timur Mekah, arah kiblat bagi lokasi ini ialah 67.600° ke timur daripada utara.

Sudut kiblat bagi Massachusetts Avenue, D.C:

Koordinat Massachusetts Avenue, titik (C): 38.918°N 77.059°W

Oleh kerana kita menggunakan kutub utara sebagai salah satu titik rujukan, dan Massachusetts Avenue berada di barat Mekah, kiblat bagi lokasi ini ialah 56.547° ke arah timur daripada utara.

Sudut Kiblat Perth, Australia

Perth, Australia, titik (C): 31.954°S 115.857°W

Australia berada di timur Mekah, jadi dengan bayangan lokasi Perth kita boleh menyimpulkan bahawa sudut kiblatnya ialah 64.676° ke arah barat daripada utara.

Sudut Kiblat  São Paulo, Brazil

São Paulo, Brazil, titik (C): 23.550°S 46.633°W

Sudut kiblat São Paulo, Brazil, ialah 68.860° ke arah timur daripada utara.

Kes Istimewa Sudut Kiblat

Dalam penerangan konsep geografi di atas, antipod merupakan titik bertentangan di atas permukaan bumi. Jika satu lidi dicucuk menerusi pusat bumi, titik masuknya dan keluarnya lidi tersebut adalah antipod kepada satu sama lain. Bagaimanakah arah kiblat bagi antipod Mekah?

Antipod Mekah berada di lautan pasifik. 48.2km daripada titik antipod Mekah merupakan sebuah pulau atol bernama Tematagi/Tematangi. Atol ini mempunyai penduduk sebanyak 58 orang (bancian oleh Institut de la statistique de la Polynésie française, 2012). Oleh kerana lokasi ini hampir kepada titik antipod Mekah, solat di lokasi ini boleh menghala ke mana mana arah, kerana setiap arah ialah jarak terdekat yang menghala ke arah Mekah. Menarik bukan?

Dengan erti kata lain, apabila anda berada di atoll Tematangi, persoalan arah kiblat boleh diabaikan. Namun, pada pertimbangan saya, pihak berkuasa agama pada suatu hari nanti perlu menetapkan satu arah untuk pembinaan masjid ataupun surau di atol Tematangi untuk mengurangkan kekeliruan. Namun begitu, muslim yang berada di situ patut mengetahui bahawa mana mana arah merupakan arah menuju ke Mekah.

Untuk kemudahan pembaca, saya kirakan sudut arah kiblat bagi tempat tempat di Malaysia. Namun pengiraan sendiri adalah digalakkan untuk anda cuba sendiri pengalaman mengira arah kiblat. Di bawah saya sertakan jadual sudut arah kiblat yang telah saya kira menggunakan cara sama seperti di atas bagi lokasi-lokasi tertentu dalam Malaysia.

Kepentingan menghadap kiblat dinyatakan di dalam surah al-Baqarah Q2:150,

“Dan dari mana sahaja engkau keluar (untuk mengerjakan sembahyang), maka hadapkanlah mukamu ke arah masjid Al-Haraam (Kaabah); dan di mana sahaja kamu berada maka hadapkanlah muka kamu ke arahnya, supaya tidak ada lagi (sebarang) alasan bagi orang-orang (yang menyalahi kamu), kecuali orang-orang yang zalim di antara mereka (ada sahaja yang mereka jadikan alasan). Maka janganlah kamu takut kepada (cacat cela) mereka, dan takutlah kamu kepada Ku (semata-mata); dan supaya Aku sempurnakan nikmatKu kepada kamu, dan juga supaya kamu beroleh petunjuk hidayah (mengenai perkara yang benar).”

Mengikut imam Shafi’i, antara cara menghadap baitullah ialah memandang ke arahnya (bagi mereka yang dapat melihat baitullah), tidak kira kedudukan tinggi ataupun rendah, wajib bagi mereka untuk menghadapnya (ke arah di mana mereka melihat baitullah berada).

Imam Shafi’i juga menyatakan bahawa bagi mereka yang berada di Mekah, tetapi tidak dapat melihat baitullah dan juga bagi mereka yang berada di luar Mekah, mereka hendaklah berikhtiar untuk mencari arah kiblat semampunya menggunakan bintang, bulan dan matahari, arah angin ataupun apa apa cara untuk mengetahui arah kiblat untuk menentukan arah yang betul. Relevan kepada artikel kali ini, kita berikhtiar menggunakan pengiraan trigonometri sfera.

Walaupun begitu, Islam adalah agama yang praktikal dan memudahkan penganutnya. Penganut islam hendaklah menghadap kiblat semasa menunaikan solat, namun terdapat keadaan di mana penganut boleh dikecualikan daripada mengadap ke arah kiblat.

Allah menyatakan keadaan tersebut pada Surah An-Nisaa’ Q4: 101-102

“Dan apabila kamu musafir di muka bumi, maka kamu tidaklah berdosa “mengqasarkan” (memendekkan) sembahyang jika kamu takut diserang oleh orang-orang kafir. Sesungguhnya orang-orang kafir itu adalah musuh yang amat nyata bagi kamu. (4:101Dan apabila engkau (wahai Muhammad) berada dalam kalangan mereka (semasa perang), lalu engkau mendirikan sembahyang dengan (menjadi imam) mereka, maka hendaklah sepuak dari mereka berdiri (mengerjakan sembahyang) bersama-samamu, dan hendaklah mereka menyandang senjata masing-masing; kemudian apabila mereka telah sujud, maka hendaklah mereka berundur ke belakang (untuk menjaga serbuan musuh); dan hendaklah datang pula puak yang lain (yang kedua) yang belum sembahyang (kerana menjaga serbuan musuh), maka hendaklah mereka bersembahyang (berjamaah) bersama-samamu, dan hendakah mereka mengambil langkah berjaga-jaga serta menyandang senjata masing-masing. Orang-orang kafir memang suka kalau kamu cuai lalai akan senjata dan harta benda kamu, supaya dengan jalan itu mereka dapat menyerbu kamu beramai-ramai dengan serentak. Dan tidaklah kamu berdosa meletakkan senjata masing-masing, jika kamu dihalangi sesuatu yang menyusahkan disebabkan hujan atau kamu sakit. Dan hendaklah kamu mengambil langkah berjaga-jaga. Sesungguhnya Allah telah menyediakan bagi orang-orang kafir itu azab seksa yang amat menghina. (4:102)”

Dalam ayat di atas, Allah memberikan kelonggaran untuk menunaikan kewajipan dalam keadaan berjaga-jaga.

Surah Al-Baqarah Q2:238-239

“Peliharalah kamu (kerjakanlah dengan tetap dan sempurna pada waktunya) segala sembahyang fardu, khasnya sembahyang Wusta (sembahyang Asar), dan berdirilah kerana Allah (dalam sembahyang kamu) dengan taat dan khusyuk. (2:238) Dan jika kamu takuti (sesuatu bahaya) maka sembahyanglah sambil berjalan atau berkenderaan, kemudian apabila kamu telah aman sentosa, maka hendaklah kamu mengingati Allah (dengan mengerjakan sembahyang secara yang lebih sempurna), sebagaimana Allah telah mengajar kamu apa yang kamu tidak mengetahuinya. (2:239)”

Imam Shafi’i menerangkan dengan lebih lanjut: adalah wajib untuk solat 5 waktu dilakukan menghadap kiblat, melainkan keadaan di mana musuh musuh sedang mengintip para muslimin, dan pada keadaan perang yang huru-hara dan posisi para muslimin berada sangat dekat dengan musuh. Dalam keadaan ini, adalah dibenarkan untuk solat sambal bergerak, sama ada berjalan mahupun menaiki kenderaan. Walaupun dalam keadaan ini, menghadap ke arah kiblat adalah satu kewajipan, namun jika keadaan tidak membenarkan, dibolehkan untuk menghadap mana mana arah untuk menjaga kedatangan musuh. Dan jika tidak boleh melakukan ruku’ dan sujud, dibenarkan untuk membuat isyarat pergerakan yang lain (sebagai contohnya pergerakan jari dan mata).

Hal ini juga adalah satu kemestian bagi keadaan di mana seseorang sedang dikejar musuh dalam jarak yang boleh dilihat. Seseorang dibenarkan untuk melakukan solat menghadap ke mana mana arah kenderaannya hadapi. Namun, bagi kesemua keadaan, mengangkat tayammum dan wudhu’ adalah wajib.

Apabila keadaan semasa seseorang sudah berjaya meninggalkan musuh yang mengejarnya sehingga capai jarak selamat, sehingga perasaan takut digantikan dengan perasaan selamat, adalah wajib untuk seseorang itu turun daripada kenderaannya dan lakukan solat seperti biasa menghadap ke arah kiblat.


Lelaki Yang Menjadi Bukti Tuhan “Ahli Matematik”

‘The Man Who Knew Infinity’ mengisahkan tentang ahli matematik India, Srinivasa Ramanujan (1887M – 1920M). Kalau aku tak tonton filem ini, aku memang tak kenal siapa Ramanujan. Aku pun tak pernah kenal lagi teorem-teorem yang dikemukan oleh Ramanujan. Mungkin aku pernah ‘terserempak’ tetapi nama ‘Ramanujan’ tidak disebut. Macam nombor Hardy-Ramanujan, iaitu 1729, kadangkala ia dipanggil sebagai nombor teksi kedua (Ta (2)).

Ahli matematik sehingga hari ini memperdebatkan mengenai sifat matematik sama ada ia ditemui ataupun direka. Dalam buku ‘Is God A Mathematician?’ oleh Mario Livio menjelaskan hujah mengapa sesetengah ahli matematik menganggap matematik itu ditemui, dan mengapa ia dicipta.

Dalam buku ini ada memberikan kes-kes yang menghujahkan bahawa matematik itu ditemui. Godfrey Hardy (1877M – 1947M) berasa bangga bahawa hasil kerjanya (matematik) tidak mempunyai apa-apa maksud yang menggambarkan dunia realiti ataupun fenomena alam. Tahu tak, dia silap. Salah satu hasil kerjanya berjaya menyelesaikan masalah genetik yang dihadapi oleh ahli genetik, lalu tertubuhnya Hukum Hardy-Weinberg.

Hasil kerjanya yang lain berkenaan teori nombor telah diaplikasikan dalam kriptografi. Maksudnya di sini, Hardy menghasilkan teorem-teorem ini daripada taakulan asli (pure reason), bukan daripada pemerhatian alam (eksperimental). Tetapi siapa sangka teorem-teorem ini menyelesaikan masalah realiti.

Geometri yang dihasilkan oleh Friedrich Riemann (1826M – 1866M) telah menjadi matematik yang digunakan oleh Albert Einstein (1879M – 1955) untuk menjelaskan fabrik kosmik. Teori Kumpulan (Group theory) yang dihasilkan oleh Evariste Galois (1811M – 1832M) yang pada asalnya untuk menentukan jalan penyelesaian pada masalah persamaan aljebra, tetapi hari ini ia telah digunakan oleh ahli fizik, jurutera, ahli linguistik dan ahli antropologi untuk menggambarkan semua sistem simetri di dunia ini. Banyak lagi kes-kes macam ini, di mana matematik yang dihasilkan melalui taakulan datang dahulu sebelum ia diharmonikan dengan pemerhatian.

Buku ini juga mengetengahkan hujah yang berpendapat bahawa matematik itu adalah ciptaan. Hujah yang paling mudah adalah, kalau manusia tidak wujud adakah wujudnya matematik? Kalau ada 10 batang pokok yang tidak dikira manusia (iaitu ‘10’ batang), adakah matematik itu wujud? Hujah lain menyatakan matematik adalah rekaan otak manusia.

Yang paling menarik adalah apa yang diketengahkan oleh ahli matematik non-Euclidean berkenaan dimensi-hiper (hyper dimension). Matematik mampu menghasilkan dimensi lebih daripada empat (dimensi yang kita fahami), malah mampu mencapai tidak terhingga (infinity). Maka, bolehkah dunia realiti mampu mencapai dimensi sehingga infinity? Tetapi setelah selesai membaca buku ini, kita akan dapati kedua-dua pendapat mempunyai hujah yang kukuh.

Dalam filem ini, kita akan dapati Ramanujan dikatakan ‘genius’ kerana memperoleh rumus-rumus (formulas) yang belum lagi ditemui pada masa itu. Ramanujan pernah ditanya beberapa kali, malah oleh penyelianya sendiri, Hardy tentang bagaimana dia boleh datangkan rumus-rumus itu semua. Dalam filem ini, Ramanujan selalu jawab tak tahu. Ataupun dia akan jawab, “Dia datang dalam kepalanya sendiri.”

Ketika masuk ke Universiti Cambridge, masalah utama yang menghalang Ramanujan menerbitkan jurnal matematiknya adalah kerana tiada bukti (proof) ataupun kenyataan logik yang membawa pada rumus-rumus yang diusulkan. Hardy mendidik dengan tegas tentang hal ini.

Hardy mendakwa, walaupun rumus yang diusulkan oleh Ramanujan kelihatan ‘outstanding‘, tetapi sekiranya tiada ‘proof‘, maka ia boleh jadi salah, ia boleh jadi betul. Tugas Ramanujan adalah untuk membuktikan formulanya adalah betul.

Mungkin ada yang tak faham, aku bagi contoh mudah. Formula bagi tenaga adalah E = 1/2mv^2 + 1/2kx^2. Ramanujan selalunya akan usulkan terus rumus umum seperti ini, tetapi dia tidak dapat nak buktikan bagaimana dia memperolehinya, dan dia selalu jawab tak tahu. Jadi, Hardy meminta dia ‘proof‘ rumus yang diusulkan.

Ramanujan mungkin dapat melihat ‘ground structure‘ dunia ini. Menurut Euclid, dunia adalah manifestasi matematik. Plato pula dengan ideanya, dunia ini adalah manifestasi daripada ‘dunia yang sebenarnya’ (Truth). Mungkin kita melihat angin adalah angin, tetapi mungkin Ramanujan melihat struktur matematik di sebalik angin.

Contoh mudah, kita hanya nampak kereta di luaran sahaja, tetapi Ramanujan dapat melihat struktur enjin di dalamnya. Tetapi kelemahan Ramanujan adalah, dia tidak tahu bagaimana ‘enjin’ itu menjadi struktur sebegitu. Dan apa yang dia sampaikan dan tulis mungkin tidak seperti apa yang dilihat. Sebab itu ada babak di mana John Littlewood membuktikan terdapat teorem Ramanujan yang silap.

Pada zaman Hardy ini, idea matematik itu ditemui sebenarnya telah dicabar oleh kelompok Non-Euclidean. Antara tokoh utamanya adalah Bertrand Russel. Ada lakonan beliau dalam filem ini. Aku agak kecewa dengan peranan Russel dalam filem ini sebab elemen metafizik dan ketuhanan banyak kali diketengahkan.

Hardy adalah seorang Atheist, Ramanujan adalah yang kuat beragama. Ada juga perbualan-perbualan mereka yang membawa pada isu kepercayaan. Hardy bukan seorang teologis dan bukan ahli metafizik. Tetapi lain pula bagi Russel, seorang ahli logik dan ahli metafizik. Paling tidak pun, tentu menarik sekiranya Russel dapat membentuk pebincangan mengenai ketuhanan dalam filem ini, bukan sekadar watak sampingan di atas fakta Russel adalah kawan baik pada Hardy. Kita dapat lihat cabaran antara Ramanujan dan Major Macmahon dalam filem ini berkenaan ‘partition number’. Sepatutnya kita boleh lihat pandangan Russel berkenaan idea geometri Non-Euclid.

Okey, kembali pada Ramanujan. Ramanujan adalah ‘gifted‘ bukan genius. Dalam matematik, ada beza antara pembuktian (proof) dan mempunyai visi gambaran (having insight). Dalam kes Ramanujan, beliau pada peringkat awal, bukannya ahli matematik yang tergolong dalam yang membuktikan teorem, tetapi golongan yang mampu melihat teorem.

Dengan kata lain, aku boleh kata Ramanujan ini ada ‘superpower’, iaitu mampu melihat struktur matematik disebalik realiti alam. Mampu melihat dunia abstrak, mampu melihat dunia Platonik. Sebab itulah hasil-hasil kerjanya menjurus terus pada persamaan umum, tetapi dia gagal membuktikannya. Inilah masalah Ramanujan.

Kesimpulannya, kewujudan manusia Ramanujan telah membuktikan bahawa matematik itu ditemui, bukan penciptaan manusia. Lantas, menjadi bukti Tuhan adalah Ahli Matematik.


Israel Ialah Negara Yang Paling Pantas Vaksinkan Rakyatnya Di Dunia!

Pada 8 Disember lepas, Britain merupakan negara pertama meluluskan vaksin Covid-19 yang dihasilkan Pfizer/BioNTech untuk kegunaan populasinya. 12 hari selepas itu, giliran Israel pula mengumumkan perkara sama. Tetapi satu perkara yang tidak disangka Boris Johnson ialah gerakan pemvaksinan Israel dilihat lebih pantas berbanding negara-negara lain.

Sejak melaksanakan pemvaksinan pada 20 Disember lepas, rejim pimpinan Benjamin Netanyahu itu sudah berjaya memvaksin 5.7% populasinya. Ini termasuk 25% populasinya yang berusia 60 tahun ke atas. Jika dibandingkan dengan Britain, London hanya berupaya memvaksin 1.2% populasinya ketika ini.

Jadi, bagaimana Israel berupaya memvaksin rakyatnya pada kadar yang pantas? Jawapannya mudah saja menurut Profesor Allon Moses dari Pertubuhan Perubatan Hadassah: Israel melayan Covid-19 seperti berada di medan pepe-rangan sebenar. Tambah beliau lagi, semua pihak bermuafakat bagi memastikan vaksin sampai kepada golongan yang memerlukan.

Untuk peringkat awal, lapan juta vaksin sudah ditempah dengan Pfizer/BioNTech untuk memvaksin hampir separuh daripada 9.25 juta rakyatnya. Mengikut laporan Jerusalem Post, 3.2 juta dos sudah diterima dengan 600,000 lagi dijangka diterima minggu ini. Manakala baki dos dijangka tiba pada akhir Mac 2021.

Usaha pemvaksinan dimulakan dengan Netanyahu sebagai penerima pertama vaksin Covid-19 Israel. Pada minggu lepas, beliau turut mensasarkan sekurang-kurang 150,000 orang menerima vaksin sehari dalam tempoh seminggu dan dua juta warga Israel menjelang akhir Januari ini. Ketika ini, sasaran tersebut telah tercapai dengan 500,000 orang sudah menerimanya.

Menurut Profesor Moses, pada peringkat awal, vaksin diberi terlebih dahulu kepada petugas barisan hadapan, warga emas berusia 60 tahun ke atas dan golongan berisiko yang ditentukan oleh faktor umur, kesihatan atau pekerjaan. Kini, ia diberi kepada guru-guru selepas kerajaan memutuskan untuk menyambung semula sesi persekolahan.

Kepantasan rejim memvaksin warganya turut dibantu oleh inisiatif pendigitalan sektor kesihatan mereka. Semua warga Israel berusia 18 tahun ke atas mesti mempunyai satu daripada empat pelan insurans kesihatan bukan berasaskan keuntungan iaitu Pertubuhan Penjagaan Kesihatan (HMO). Apabila vaksin sudah tersedia, pesanan suara dan teks akan dihantar kepada individu terpilih untuk menghadiri sesi pemvaksinan yang dijadualkan.

Satu lagi ganjaran menanti mana-mana warga rejim yang bersedia mengambil vaksin ialah pasport hijau. Sesiapa yang sudah mengambil dua dos vaksin layak mendapat pasport ini yang membolehkan mereka mengembara ke luar negara tanpa perlu menjalani ujian saringan PCR. Selain itu, mereka juga dikecualikan daripada beberapa bentuk kuarantin mandatori dan diberi akses khas ke acara kebudayaan dan restoran-restoran sebaik saja PKP yang dilaksanakan ketika ini ditarik balik.

Tambah Profesor Moses lagi, inisiatif pasport hijau mengubah terus persepsi orang ramai yang ragu-ragu mendapatkan vaksin. Ini berdasarkan laporan ramai individu yang tidak layak dari segi syarat mendapatkan vaksin berkumpul di beberapa pusat vaksin dengan harapan mendapat suntikan vaksin pada akhir sesi pemvaksinan.

Pada awalnya, beberapa lokasi pusat pemvaksinan besar dibuka di beberapa lokasi strategik. Tetapi selepas mendapat sambutan bagus dalam kalangan orang ramai, rejim mula membuka beberapa pusat pemvaksinan di kawasan petempatan penting dengan harapan semua orang mendapat vaksin. Ketika ini, terdapat 250 pusat pemvaksinan beroperasi di seluruh negara.

Dan bagi memastikan kempen vaksin Israel berjalan lancar, rejim melancarkan kempen per-ang saraf terhadap kelompok anti-vaksin. Pakar-pakar perubatan profesional dijemput berbicara di televisyen dan memberi jaminan vaksin yang disediakan selamat. Atas permintaan Kementerian Keadilan rejim, Facebook turut menutup empat halaman kumpulan anti-vaksin yang cuba memperlekeh keberkesanan vaksin Covid-19.

Walaupun ramai berharap dengan vaksin Covid-19, ia dapat mengurangkan bilangan kes jangkitan dan kematian, Prof Moses melihat perkara sebegini mengambil masa. Tetapi sekurang-kurangnya vaksin dapat melindungi golongan berisiko termasuk warga emas dan merendahkan tahap jangkitan kepada kecil dan sederhana daripada mengan-cam nyawa.

Di sebalik usaha pemvaksinan yang sedang berjalan, Israel melaksanakan PKP buat kali ketiga selepas kes meningkat kepada 5,000 kes sehari. Kes tersebut merupakan kes yang tertinggi direkodkan dalam tempoh tiga bulan. Dan masih ramai warga rejim yang naik minyak dengan kegagalan kerajaan mengendalikan gelombang kedua Covid-19 termasuk membuka sektor ekonominya terlebih awal pada musim panas lepas.

Dan terbaru, kerajaan campuran yang dipimpin Netanyahu dengan sokongan Benny Gantz runtuh apabila ia gagal memenuhi tarikh akhir pembentangan belanjawan Israel. Ini memaksa pilihan raya umum perlu diadakan untuk kali keempat dalam tempoh dua tahun.

Usaha pemvaksinan Israel meliputi semua warganya yang berusia 16 tahun ke atas kecuali jutaan warga Palestin yang menetap di Tebing Barat dan Semenanjung Gaza. Ketika ini, pihak berkuasa Palestin (PA) berharap dapat mendapat akses vaksin Covid-19 melalui kerjasama WHO dengan Covax.

RUJUKAN:

Cheeseman, A. (2020). The world’s fastest Covid inoculation drive: Israel vaccinates half a million in nine days. The Telegraph.


Kewujudan Bumi Menurut Mitos Dan Riwayat Palsu

Bumi merupakan satu-satunya planet yang mempunyai makhluk lain sebagai penduduknya. Selagi tiada penemuan alien atau makhluk asing berjaya dilakukan oleh manusia (melalui NASA dan yang seangkatan dengannya) maka bumi masih mengekalkan statusnya sebagai planet yang mempunyai penduduk, iaitu terdiri daripada manusia, haiwan, tumbuhan dan entiti-entiti lain.

Namun di sebalik kepesatan ilmu sains dan teknologi, manusia tidak dapat lari daripada terpengaruh dan mengikut maklumat serta teori mistik, sama ada teori mistik tersebut direka-reka atau kesan daripada pengaruh ajaran agama. Walaupun dari segi saintifik manusia, sama ada ahli sains, ahli geologi, ahli kosmologi dan ramai lagi masih berbahas dan berdebat tentang teori sebenar kewujudan bumi, namun dalam masyarakat seluruh dunia, wujud cerita-cerita yang agak pelik dan menarik untuk kita ketahui selain daripada teori kosmos dan geologi tentang kewujudan bumi ini. Jom sama-sama kita baca dan selidiki teori dan pengetahuan manusia tentang bumi.

Telah tersebar pada suatu ketika dahulu tentang teori bumi ini berada di atas tanduk kerbau. Ia merujuk kepada satu riwayat palsu, maksudnya:

“Sesungguhnya bumi berada di atas sebiji batu. Batu tersebut berada di atas tanduk seekor lembu jantan. Apabila lembu jantan itu menggerakkan tanduknya, maka batu tersebut pun bergerak dan bergeraklah bumi. Itulah gempa bumi.” (riwayat palsu)

Berkenaan riwayat palsu ini, ramai ulama sepakat mengatakan bahawa hadis ini direka-reka oleh pihak yang ingin merosakkan Islam dan menghina para rasul serta mukjizat al-Quran dan hadis berkenaan kewujudan bumi. Secara logik mana mungkin alam ini dianalogikan sebagai seekor kerbau yang besar dan bumi terletak di tanduknya.

Antara salah satu teori lain berkenaan kewujudan dan kedudukan bumi adalah bumi ini terletak di atas punggung ikan paus. Nah, kalau tadi wujud teori (daripada hadis palsu) berkenaan kewujudan bumi di atas tanduk kerbau, kali ini diletakkan pula bumi di atas punggung ikan paus. Terdapat satu riwayat palsu juga berkenaan teori bumi dan ikan paus ini:

“Sesuatu yang pertama kali diciptakan adalah pena, maka ia (pena itu) menulis semua kejadian, kemudian wap air diangkat ke atas, maka darinyalah langit-langit diciptakan, kemudian diciptakan pula ‘Nuun’, iaitu; ikan paus, maka dihamparkannya bumi di atas punggung ikan paus tersebut, maka bumi pun bergerak dan berguncang, lalu disokong oleh gunung-gunung, maka gununglah yang lebih utama dari pada bumi (riwayat palsu)

Majoriti ulama mengatakan bahawa riwayat ini tidak lengkap dan terputus serta palsu dari sudut makna dan lafaznya. Teori berkenaan bumi itu wujud di atas punggung ikan paus, serta bila ikan paus bergerak maka ia menyebabkan terjadinya gempa bumi ini adalah satu riwayat palsu yang tidak masuk akal dan tidak logik untuk kita mempercayainya lebih-lebih lagi jika seorang Muslim.

Mengikut kepercayaan Greek kuno pula, bumi ini tercipta daripada seekor burung. Penduduk Greek purba dahulu percaya bahawa permulaan alam ini adalah kegelapan yang tiada penghujung. Satu-satunya makhluk yang wujud adalah seekor bersayap hitam digelar Nyx yang boleh bertelur emas. Nyx juga dianggap sebagai Tuhan Kegelapan. Daripada telur emas Nyx ini, satu pecahan telur itu menyebabkan wujudnya langit dan pecahan lain mewujudkan bumi. Dan akhirnya wujud pula kehidupan serta tuhan-tuhan Greek seperti Titan, Zeus, Hades dan sebagainya.

Menurut penduduk Mesir Purba, bumi dan alam semesta ini wujud daripada satu lautan yang infiniti, digelar Nu. Dan Nu ini adalah satu ‘air yang tiada permulaan dan penghujung’. Daripada Nu ini wujud pula alam, bumi dan makhluk lain seperti manusia dan haiwan. Kepercayaan penduduk Mesir Purba bergantung kepada elemen mistik dan juga persekitaran, di mana teori berkenaan lautan infiniti ini mungkin wujud pengaruh daripada sungai Nil yang besar dan selalu melimpahi kawasan persekitarannya, memberi impak kepada pemikiran pada penduduk sekitarnya iaitu penduduk Mesir Purba.

Bagi penduduk Korea pula, ada kepercayaan yang mengaitkan kewujudan bumi atau alam semesta dengan Tuhan yang digelar Cheonjiwang. Mitos penduduk Korea ini menceritakan bahawa alam ini dahulu terdiri daripada satu entiti yang kosong. Satu hari, entiti kosong ini terpecah kepada dua, di mana mewujudkan langit dan bumi. Daripada itu juga wujud pula matahari, bulan, manusia dan tuhan-tuhan dalam mitologi penduduk Korea.

Semua ini dan banyak lagi mitos merupakan antara teori kewujudan bumi menurut kumpulan manusia tertentu. Sebagai manusia yang dikurniakan akal dan pemikiran, adalah penting untuk kita berfikir dan merenung penciptaan alam ini sebagai satu ilmu yang sangat menarik untuk diketahui, dengan syarat setiap cerita mitos dan teori tersebut harus diselidiki dahulu dan tidak bulat-bulat percaya kepada sesuatu cerita tersebut. Namun yang paling utama adalah pegangan dan keyakinan kita kepada agama yang dipercayai, contohnya Muslim harus berpegang teguh pada akidah dan ajaran Islam.


Penaklukan Pasai: Amukan Tun Hamzah Melanggar 120,000 Tentera Pasai

Ketika era kegemilangan tamadun Melayu Melaka, dicatatkan bahawa penguasaan ke atas Nusantara ini adalah diantara kerajaan Melayu Melaka dan sebuah lagi kerajaan Melayu bernama Pasai. Pasai umpama abang besar kepada Melaka. Namun, terdapat sebuah peristiwa dalam sejarah itu sendiri yang mencatatkan bagaimana sebuah kisah yang sungguh memberikan inspirasi kepada kita, terutamanya anak Melayu diluar sana.

Ia bermula ketika pemerintahan Sultan Zainal Abdin di Pasai apabila terdapat perebutan takhta berlaku antara baginda dan abangnya. Dalam perebutan taktha tersebut, Sultan Zainal Abidin tewas lalu lari ke Melaka, dan cuba mendapatkan perlindungan Sultan Mansur Shah. Lalu, Sultan Mansur Shah mengarahkan Tun Perak bersama Tun Pikrama Wira (Tun Mat), Laksamana, Seri Bija Diraja, Tun Telanai, Seri Akar Diraja, Tun Bijaya Maha Menteri, Tun Bija Diraja, Sang Naya, Sang Setia, Sang Guna, Tun Bija Sura, Sang Jaya Pikrama, Sang Aria Diraja, Sang Rakna, Sang Sura Pahlawan, Sang Setia Pahlawan, Raja Indera Pahlawan, Seri Raja Pahlawan, Raja Pahlawan, Raja Dewa Pahlawan dengan para hulubalang untuk mempimpin 20, 000 orang tentera Melaka dalam perjalanan menuju semula ke Pasai, mengiringi Sultan Zainal Abidin. Namun, sampai sahaja tentera Melaka ke Pasai mereka dihidangkan dengan 120, 000 tentera Pasai.

Terjadilah beberapa kali pertempuran yang melibatkan antara tentera Melaka dan Pasai namun semuanya berhasil dengan kegagalan membuatkan jeneral-jeneral Melaka tertinggi bermesyuarat dengan Tun Perak. Ada yang memberi cadangan agar tentera Melaka berundur dahulu ke Melaka, dan memikirkan langkah lain untuk mengalahkan Pasai dalam peperangan. Namun, Tun Mat yang merupakan anakanda kepada Tun Perak tidak bersetuju dengan cadangan tersebut dan mencadangkan agar sekali lagi bertempur dengan tentera-tentera Pasai. Kalau kali ini tentera Melaka masih belum mampu memecahkan pertahanan ampuh Pasai itu, barulah mereka berundur dari medan perang. Dicatatkan dalam Sulalatus Salatin:

“Mengapa Tunku hendak pulang dahulu? Adakah kita sudah perang besar barang sekali? Pada bicara sahaya, baik juga kita naiki sekali lagi, alah tak alah pun kembalilah kita. Biarlah sahaya naiki sama-sama dengan Laksamana dan Seri Bija Diraja, serta dengan hulu¬balang.”

Dicatatkan bahawa Melaka kekurangan kelengkapan pinggan mangkuk pada pada pagi itu memaksa setiap anak tentera bersama dengan Tun Perak dan juga para hulubalang yang lain untuk memakan nasi di atas daun. Lalu pasukan Melaka turun sekali lagi ke daratan untuk berperang dengan bala tentera Pasai yang terlalu banyak itu. Sulalatus Salatin mencatatkan seperti berikut bagaimana pertempuran kali ini berlangsung.

“Maka rakyat Pasai pun keluarlah, terlalu azamat bunyi tempik soraknya, lakunya seperti air yang penuh, rupa tunggul panji-panji seperti pohon kayu. Setelah berhadapanlah kedua pihak rakyat itu, lalu berperanglah; tiada sangka bunyi lagi tempik segala hulubalang, dan sorak segala rakyat, bercampur-campur dengan bunyi gajah, kuda, terlalu gegak-gempita bunyinya; jika halilintar di langit sekalipun tiada akan kedengaran.”

Dikatakan bahawa selepas pertempuran yang sangat sengit, maka sekali lagi tentera Melaka terpaksa berundur daripada medan tempur. Banyak hulubalang yang lari, manakala formasi tentera turut berpecah. Yang masih kental bertahan ialah Tun Perak bersama dengan tiga orang pendekar Melayu termasuklah anakandanya Tun Mat atau nama gelaran Tun Pikrama, bersama dengan Hang Isap dan Nina Ishak (Naina Sura Dewana). Kehebatan tiga pendekar Melaka ini bertempur membuatkan bala askar Pasai mati akal untuk menembusi mereka bertiga. Dikatakan kemahiran memanah yang dimiliki oleh mereka telah membunuh banyak tentera Pasai.

Ketika itu, Nina Ishak bertanya kepada Tun Pikrama, “Orang Kaya, bagaimana kita bertahan, hanya tiga orang ini? Segala orang kita yang lari itu tiada tahu akan kita lagi bertahan ini, baiklah ia kita beritahu.”

Lalu Tun Pikrama mengarahkan Nina Ishak supaya pergi mengejar setiap prajurit Melaka yang melarikan diri daripada medan perang supaya berpatah balik untuk bersama dengan Tun Pikrama dan juga Hang Isap bertempur dua orang, menahan gempuran puluhan ribu, malah ratusan ribu tentera Pasai. Dalam perjalanan menyuruh tentera Melaka berpatah balik, Nina Ishak pun tersempaklah dengan seorang pendekar Melayu bernama Tun Hamzah yang merupakan menantu kepada Tun Pikrama yang sedang melarikan diri. Teriak Nina Ishak:

Petikan Sulalatus Salatin:

“Hei Tun Hamzah! Mengapa maka tuan Hamba lari seperti biawak hitam ini? Bukankah Orang Kaya Tun Pikrama lagi di darat bertahan? Maka sebab tuan Hamba diambil oleh Orang Kaya akan menantu, bukankah kerana rupa, tuan Hamba baik? Rupa dan sikap tuan Hamba pun baik; dan rambut tuan Hamba ikal, pada sangka Orang Kaya berani juga tuan Hamba maka diambil akan menantu. Jika tidak demikian patutkah tuan Hamba duduk dengan anak Orang Kaya Tun Pikrama itu?”

Maka kata Tun Hamzah, “Lagikah Orang Kaya di darat?” Maka sahut Nina Ishak, “Lagi bertahan, berdua dengan Hang Isap. “

Selepas ditegur oleh Nina Ishak, entah kenapa semangat baru terus merasuk diri Tun Hamzah. Dia terus mengambil segala kelengkapan senjata seperti lembing, keris, perisai dan sebagainya yang ditinggalkan lalu tiba-tiba dia naik amuk. Sejarah mengatakan dialog yang terlontar dari mulut Tun Hamzah ketika itu.

“Tahanlah amuk Hamzah akhir zaman ini!”

Seperti nama bapa saudara Rasulullah yang menjadi inspirasi namanya, mungkin sebegitulah Tun Hamzah bertempur. Dia sendiri mengetuai ribuan prajuit Melaka yang lari berpatah balik dan terus menggempur tentera Pasai. Berkat dari amukan Tun Hamzah ini, akhirnya Melaka berjaya memenangi perang dengan tentera Pasai lalu merajakan Sultan Zainal Abidin kembali ke takhtanya. Masing-masing dikurniakan ganjaran di atas kejayaan mengalahkan tentera yang berkali-kali ganda lebih besar daripada mereka termasuklah Tun Hamzah digelar sebagai Tun Perpatih Kassim.

-HE-


Filem Perαng Sebagai Propaganda?

Baru-baru ini, sebuah filem bertajuk ‘The Sacrifice’ dari China telah menimbulkan kemarahan di Korea Selatan apabila terdapat percubaan untuk mengimport dan menayangkan filem tersebut di Korea Selatan.

Filem tersebut merupakan sebuah filem pe.rang yang berkisarkan penglibatan Tentera Merah China dalam Pe.ra.ng Korea dan memaparkan aksi peper.angan dalam pertempuran Kumsong, yakni pertempuran terakhir antara Tentera Merah China dengan Tentera Korea Selatan yang disokong oleh Tentera dari Pertubuhan Bangsa-Bangsa Bersatu.

Rata-rata veteran Tentera Korea Selatan teramat marah dan telah menuduh Korea Media Rating Board (lebih kurang FINAS Malaysia) sebagai cabang propaganda Tentera Pembebasan Rakyat China.

Apakah tuduhan tersebut berasas? Dan kenapa tuduhan sedemikian?

Secara amnya, penggunaan medium filem sebagai propaganda bukanlah perkara baru. Walaupun sesebuah filem itu bernilai secara komersial, hakikat bahawa sesebuah filem itu adalah propaganda tetap perlu diambil kira.

Mengangkat filem bersifat propaganda sebagai medium hiburan semata-mata adalah kurang sihat, khususnya kalau filem yang diangkat itu memaparkan negara kita sebagai musuh. Keadaan ini boleh berlaku kerana dalam sejarah negara kita, kita pernah terlibat dalam konflik bersenjata dengan jiran kita, Indonesia. Boleh jadi situasi di mana filem mereka memaparkan kita sebagai musuh, khususnya jika filem itu memaparkan era Konfrontasi.

Malah, situasi ini dihadapi Singapura dalam satu situasi yang berbeza sedikit tetapi dengan implikasi sama. Selepas TNI – AL menerima bekas kapal kelas Nakhoda Ragam daripada Brunei dan telah menamakan salah sebuah kapal tersebut sebagai KRI Usman Harun, gabungan nama Usman Janatin dan Harun Said. Mereka berdua dianggap sebagai perwira di Indonesia.

Tetapi dipandang sebagai pengganas di Singapura atas penglibatan mereka dalam mengebom Bangunan MacDonald di Jalan Orchard, Singapura pada 10 Mac 1965 yang mengorbankan 3 orang. Mereka berdua kemudiannya telah dihukum gantung sampai mati.

Filem bersifat propaganda tidak semestinya bersifat cerita pe.ran.g. Mengambil contoh filem animasi Abomination, filem tersebut secara halus mencucuk dunia bahawa Laut China Selatan adalah milik China di mana peta yang dipaparkan dikatakan dipaparkan dalam filem itu memaparkan versi peta dengan sempadan maritim China dalam bentuk 9-garis, atau 9-dash-line.

Tetapi, apakah filem dari China sahaja yang kita labelkan sebagai filem propaganda? Sebenarnya, hampir semua jenis filem pe.ra.ng adalah propaganda, walaupun ditakrifkan sebagai filem sejarah atau filem aksi. Filem-filem seperti Saving Private Ryan, Black Hawk Down, dan banyak lagi sering memaparkan pandangan daripada satu pihak sahaja.

Dan dalam melabelkan filem-filem ini sebagai propaganda, saya teringat apabila saya membuka televisyen dan menonton rancangan dalam tv Unifi, di mana filem Operation Red Sea boleh ditonton secara percuma. Amat jelas sekali, filem itu disokong oleh Tentera Pembebasan Rakyat China dan salah satu penaung kepada filem tersebut adalah unit propaganda PLA. Dan kita juga bebas menyiarkan filem itu di negara kita.

Jika kita melabelkan filem-filem pe.ran.g asing sebagai propaganda, apakah filem kita juga propaganda? Bukit Kepong, Lt Adnan, dan Paskal adalah antara filem tempatan berintonasikan pepe.ran.gan. Filem Bukit Kepong difilemkan dengan bantuan PDRM, filem Lt Adnan serta Paskal dibantu oleh ATM. Malah, filem Darah Satria serta Pbt Badul juga difilemkan dengan bantuan daripada ATM. Apatah lagi ini memaparkan perwira yang telah berkorban demi negara kita.

Mungkin ada yang beranggapan bahawa filem-filem ini bersifat propaganda, tetapi kalau bukan kita yang mengangkat mereka sebagai wira kita, siapa lagi? Takkan nak mengangkat mereka-mereka yang membunuh dan mencacatkan askar kita sebagai wira?

Dalam hal ini, sememangnya pernah berlaku percubaan untuk mengangkat golongan komunis sebagai hero dalam sebuah filem tempatan dipanggil New Village, di mana golongan tersebut telah dipaparkan sebagai wira bagi penduduk tempatan yang dipaksa berpindah ke dalam kampung baru yang digambarkan sebagai satu langkah penyeksaan.

Filem tersebut akhirnya dibatalkan lesen penayangannya setelah trailer filem tersebut telah dikeluarkan dan telah dilihat sebagai satu percubaan untuk menormalkan perjuangan komunis.

Jadi, apakah filem itu propaganda? Atau hiburan semata-mata? Anda fikirkan sendiri.


Kolam Emas Raja-Raja Melayu

“…setiap pagi, kami diberitahu, perbendaharaan kerajaan dibawa, seketul jongkong emas dalam bentuk batu-bata, ke hadapan maharaja yang mana untuk dilontarkan ke sebuah tasik berdekatan istana. Ketika maharaja masih hidup, tiada siapa yang berani mengusik jongkong-jongkong emas di dalam tasik itu…”

(Sulaiman 851 Masehi dan dikomentar oleh Abu Zaid Hassan 916 Masehi)

Kesilapan pemikiran kebanyakan orang kita adalah cepat mengecop sesuatu rekod atau riwayat (chronicles) sebagai ‘mitos’ atau ‘dongeng’ tanpa membuat apa-apa penilaian terlebih dahulu. Jika di luar negara, para sarjana dan pengkajinya berfikiran terbuka dan cuba menggali dan mengkaji mana-mana riwayat purba atau rekod-rekod sejarah tentang sesuatu perkara. Kita boleh ambil contoh epik Ramayana dan Mahabbrata atau epik Illiad dan Odyssey. Ini adalah sebahagian dari ‘hikayat’ yang pernah dijadikan panduan ahli arkelogi untuk memecahkan masalah-masalah penyelidikan mereka.

Jika seseorang ahli arkeologi menemui sesuatu artifak atau tapak namun tiada satu pun rekod atau riwayat yang boleh dirujuk tentangnya, akhirnya beliau terpaksa membuat hipotesis sendiri, yang mana dari masa ke semasa hipotesisnya boleh disanggah selepas kajian lanjut ditemukan. Ini pernah terjadi kepada George Cœdès.

Jika kita membaca buku-buku para ahli arkeologi sekalipun, untuk menebalkan tesis-tesis mereka, seringkali dimulakan dengan abstrak atau latarbelakang sejarah sesuatu tempat itu, rekod-rekod, catatan atau riwayat mengenainya, bagi mengukuhkan penemuan arkeologi tersebut. Jika tiada semua itu, pengkaji tersebut terpaksa membuat hipotesis sendiri, bagi menerangkan apakah yang ia temui itu.

Perkara-perkara seperti ini memerlukan sedikit ‘open-minded’ mengenainya. Kita selalu bimbang dan risau masyarakat antarabangsa akan mengetawakan kita kerana ingin mengkaji rekod, riwayat atau hikayat tertentu untuk dijadikan panduan kajian, padahal di luar negara, mereka memulihara manuskrip, meneliti dan mengkaji sesuatu hikayat dan riwayat itu secara profesional dan akademik tanpa rasa rendah diri atau bimbang diketawakan beramai-ramai.

Bahkan di Mesir terdapat bidang Egyptologist yang mengkaji bahasa, budaya, hikayat, kesusasteraan, tulisan dan sebagainya berkenaan Mesir Purba. Dr. Zahi Hawass, seorang ahli arkeologi terkenal Mesir sendiri adalah Egyptologist dan bekerjasama dengan Egyptologist yang lain seperti Otto Schaden untuk menyelidik makam dan artifak di Lembah Raja-raja. Kemahiran Egyptologist diperlukan untuk mengenalpasti mumia yang tersimpan berdasarkan hikayat dan mitos Mesir Purba. Jika hikayat dan riwayat Mesir Purba berada di tempat kita, sudah tentu selamat dicopkan sebagai dongeng semata-mata, tidak sahih dan dijadikan lawak jenaka.

Jika takut diketawakan, kita akan terus berada ditakuk lama. Jika takut dilambung ombak, jangan berumah di tepi pantai.

Ini adalah berita tentang penemuan plat-plat emas di Phattalung (Berdelong), Thailand dua tahun lepas. Jika anda perhatikan, emas-emas itu adalah dinyatakan ‘pre-Sukhotai period’ dan sezaman dengan Wat Phra Mahathat Woramahawihan, yang dibina oleh Raja Sri Dhammasokaraja dalam kira-kira awal abad ke-13 Masehi.

Maka apa yang dinukilkan oleh Abu Zaid Hassan itu kini sedang dibuktikan oleh sejarawan, tentang kolam emas raja-raja Melayu.

link:

1) http://www.bangkokpost.com/learning/learning-from-news/412487/gold-treasure-found-buried-in-farmer-field

2) http://englishnews.thaipbs.or.th/content/43632

~ Srikandi


Wawancara Bloomberg: Apa Yang Tak Kena Pada Ekonomi Kita?

Wawancara Bloomberg yang menceritakan mengenai prestasi pasaran saham Malaysia jadi tular. Apa sebenarnya yang terjadi pada ekonomi berdasarkan pendapat pakar kewangan dan ekonomi daripada Bloomberg? Ikuti kupasan kami.

Pasaran Bursa Saham Malaysia mencatatkan kemerosotan berbanding dengan pasaran-pasaran saham yang ada di dunia. Bursa Malaysia mencatatkan prestasi paling teruk setakat ini. Dalam wawancara tersebut, Kelvin Tay daripada UBS Global Wealth Management Regional CIO menekankan 2 punca dalam Belanjawan 2019 yang memberi kesan kepada kemerosotan pasaran saham Malaysia.

1. Jangkaan purata harga minyak mentah pada 72 USD setong2. Pemansuhan GST, kadar sifar GST dan kembali kepada sistem percukaian SST

Punca pertama yang ditekankan adalah jangkaan purata harga minyak mentah pada 72 USD setong merupakan satu kesalahan. Perlu diketahui bahawa, harga komoditi minyak mentah Brent tidak mencapai harga purata 72 USD setong dan hasil Kerajaan Persekutuan daripada hasil petroleum akan berkurang. Terdapat 3 komponen hasil Kerajaan Persekutuan berkenaan petroleum iaitu:

1. Petroleum Income Tax Act (PITA)2. Royalti minyak 3. Dividen Petronas

Untuk Belanjawan 2019, Kerajaan Persekutuan menganggarkan pendapatan daripada PITA sebanyak RM 18.04 billion. Royalti minyak pula sebanyak RM 5.6 billion. Terakhir sekali dividen PETRONAS sebanyak RM 54 billion dengan RM 30 billion daripadanya adalah dividen khas yang diterima oleh Kerajaan Persekutuan daripada syarikat tersebut (Ministy of Finance Malaysia, 2018)

Pemberian dividen khas oleh PETRONAS kepada Kerajaan Persekutuan telah menjejaskan kedudukan syarikat tersebut apabila Moody’s menurunkan penarafan daripada stabil ke negative (Moody’s, 8 November 2018). Tujuan dividen PETRONAS adalah untuk menampung pemulangan cukai GST kepada peniaga sebelum cukai SST diperkenalkan semula pada 1 September 2018.

Tindakan kerajaan menggunakan dividen PETRONAS telah memberikan persepsi yang tidak baik kerana kerajaan bergantung kepada pendapatan berkaitan petroleum yang harganya tidak menentu. Untuk rekod selepas peralihan kuasa, harga minyak Brent pernah mencatatkan harga terendah iaitu 50.47 USD setong. Manakala, paling tinggi adalah 86.29 USD setong. Tetapi, purata harga minyak Brent mencatatkan harga kurang daripada 70 USD setong.

Pada mulanya, kerajaan mengekalkan harga minyak RON 95 pada harga RM 2.20 setiap liter. Namun, Kerajaan terpaksa mengunakan semula kaedah penilaian harga minyak iaitu Automatic Pricing Mechanism (APM) pada 5 Januari 2019 (The Star, 4 January 2019). Kerajaan meletakan nilai ambang RON 95 pada RM 2.20 seliter. Sekiranya, harga minyak mentah naik melebihi RM 2.20 seliter. Kerajaan akan menanggung lebihan harga minyak tersebut dengan memberikan subsidi. Selepas itu, kerajaan menyemak semula harga ambang RON 95 pada harga RM 2.08 seliter (The Star, 27 February 2019).

Secara keseluruhannya, kerajaan telah kembali bergantung pada hasil petroleum apabila PETRONAS diminta untuk memberikan dividen sebanyak RM 54 billion kepada Kerajaan Persekutuan. Jangkaan sebanyak 30.9% hasil Kerajaan Persekutuan adalah daripada Petroleum. Tindakan ini adalah punca pertama yang ditekankan dalam wawancara Bloomberg mengenai pretasi pasaran saham Malaysia yang merupakan terburuk di dunia.

Punca kedua yang ditekankan dalam wawancara Bloomberg tersebut adalah pemansuhan sistem cukai GST. Kadar sifat GST selama 3 bulan dan kembali semula kepada sistem cukai SST. Mengikut perbandingan, Kerajaan mendapat hasil yang lebih daripada sistem cukai GST berbanding SST. Walaupun kadar cukai GST adalah 6% berbanding dengan cukai SST iaitu sebanyak 10% untuk cukai jualan dan 6% untuk cukai perkhidmatan.

Selain daripada memperoleh pendapatan yang lebih dalam sistem cukai GST. Kerajaan juga dapat menyelesaikan masalah ‘transfer pricing’ yang dilakukan oleh peniaga-peniaga yang lari daripada dikenakan cukai SST. Cukai GST bukan sahaja membantu kerajaan dalam mendapatkan hasil yang lebih. Akan tetapi, ketelusan dalam membayar cukai dilakukan kepada peniaga-peniaga yang lari daripada cukai SST.

Tujuan GST diperkenalkan oleh Kerajaan Persekutuan pada 1 April 2015 adalah untuk mengurangkan kebergantungan kerajaan daripada hasil Petroleum. Pada tahun 2015, harga minyak mentah telah merosot secara mendadak dan memaksa kerajaan untuk memperkenalkan sistem cukai GST. Kerana, hasil pendapatan kerajaan melalui petroleum akan berkurang sekiranya harga minyak mentah dunia merudum.

Untuk rekod, GST telah berjaya mengutip hasil sebanyak RM 44 billion pada tahun 2017. Seterusnya, mengurangkan kebergantungan pada hasil petroleum sebanyak 15.7% pada tahun tersebut. Namun, apabila kerajaan memperkenalkan cukai SST semula, kerajaan juga telah kembali bergantung pada hasil minyak dengan jangkaan 30.9% daripada hasil Kerajaan Persekutuan adalah daripada petroleum pada tahun 2019 (Ministry of Finance, 2018)

Selain itu, kerajaan mensifarkan kadar GST selama 3 bulan dari 1 Jun 2018 hingga 1 September 2018 (Berita Harian, 28 Mei 2018). Anggaran kehilangan hasil daripada kadar sifat GST adalah sebanyak RM 11 billion. Tindakan kerajaan ini mendapat kritikan daripada pihak pembangkang kerana hasil kerajaan melalui cukai GST telah hilang kerana tidak dikutip oleh pihak kastam.

Setelah itu, kerajaan memperkenalkan semula cukai SST dengan kadar 10% untuk cukai jualan dan 6% untuk cukai perkhidmatan. Kerajaan bukan sahaja memperolehi hasil yang kurang daripada cukai ini. Tetapi juga, ketelusan peniaga-peniaga dalam membayar cukai telah diabaikan. Sistem cukai ini memudahkan peniaga-peniaga untuk melakukan ‘transfer pricing’ dan mengelak daripada membayar cukai. Anggaran kutipan SST untuk tahun 2019 adalah sebanyak RM 22 billion iaitu separuh daripada kutipan GST sebanyak RM 44 billion pada tahun 2017 (Ministry of Finance, 2018).

Dalam wawancara Bloomberg tersebut, jangkaan defisit kerajaan sebanyak 3.4% untuk Belanjawan 2019 akan bertambah sekiranya harga minyak mentah tidak mencapai harga purata yang diletakkan oleh Kementerian Kewangan Malaysia iaitu sebanyak 72 USD setong. Sekiranya perkara itu berlaku, kerajaan terpaksa mengecilkan perbelanjaan dan akhirnya menguncupkan keupayaan ekonomi Malaysia.

Justeru, dua punca ini telah ditekankan dalam wawancara Bloomberg sebagai faktor kepada kemerosotan pasaran saham Malaysia dan yang terburuk di dunia. Pelabur luar menjarakkan diri daripada melabur dalam pasaran saham Malaysia kerana perubahan polisi ekonomi yang tidak menentu.

RUJUKAN1. Ministry of Finance. (2018). Fiscal Outlook and Federal Government Revenue Estimates 2019. Section 2: Federal Government Revenue 2. Moody’s. (8 November 2018). Moody’s Affirms PETRONAS A1 Rating Changes Outlook to Negative.3. The Star. (4 January 2019). Prices of RON 95, RON 97 down by 27 sen from Jan 5-114. The Star. (27 February 2019). Finance Ministry: Govt to Cap Price of RON95 at RM 2.08 per litre.5. Berita Harian. (28 Mei 2018). Patuhi GST Pada Kadar Sifar – KPDNKK


Arab Saudi Menghampiri Perdamaian Bersama Israel

Apabila Bahrain dan UAE membuat keputusan untuk berdamai dengan Israel, ramai tertanya-tanya kedudukan Arab Saudi dalam peralihan geopolitik ini.

Raja Salman menitahkan tiada normalisasi bersama Israel tanpa kemerdekaan Palestin (Swilam, 2020).

Namun Putera Mahkota Muhammad bin Salman mempunyai pendekatan berlainan (TRT World, 2020).

Perbezaan ini mungkin berpunca akibat pemerhatian generasi. Salman menyaksikan penubuhan Israel pada tahun 1948 dan semua peperangan yang menyusul.

Muhammad pula dilahirkan pada tahun 1985, iaitu 12 tahun selepas peperangan terakhir Arab Saudi bersama Israel.

Maka Salman menyaksikan kekalahan demi kekalahan, sesuatu yang tidak dirasai Muhammad. Jadi tidak peliklah apabila Muhammad bertemu dengan Jared Kushner yang merupakan penasihat utama di White House.

Peranan Arab Saudi sekarang ini hanyalah menyuruh negara-negara pengikut (seperti Bahrain dan UAE) berdamai dulu.

Perdamaian ini akan memberikan Arab Saudi perisai diplomasi diperlukan untuk merapatkan saf bersama Israel (Chulov, 2020).

Dari segi politik, Donald Trump memerlukan perdamaian antara Arab Saudi dan Israel sebelum pilihan raya yang dianjurkan pada 3 November 2020.

Namun perkara ini tidak mungkin dicapai dalam masa begitu dekat. Oman dan Sudan dikatakan bakal berdamai dengan Israel. Tinggal hanya Arab Saudi dan Kuwait sahaja, yang menunggu insentif diplomasi lebih besar.

Sekarang ini Dunia Arab sudah tidak lagi melihat Israel sebagai musuh. Kebangkitan Iran sedang mengancam kestabilan Timur Tengah yang mempengaruhi nasib Palestin. Hanya masa sahaja yang menentukan wajah sebenar generasi baharu Arab Saudi.

Namun setakat ini, seperti yang dikatakan Benjamin Netanyahu, “Israel sedang menikmati kejayaan diplomasi paling agung dalam sejarah. Saya berpendapat rakyat yang berasa terasing ialah golongan zalim (yang berkuasa) di Tehran.”


Kota Raungan Puteri Derhaka

Kota Bamiyan adalah merupakan salah sebuah bandar yang tertua di Afghanistan yang amat terkenal dengan ukiran arca Buddha yang dipahat pada cenuramnya. Diasaskan pada awal abad Masihi oleh Empayar Kushan sebagai pusat pentadbiran mereka. Ianya terletak di persimpangan jalur perdagangan strategik di Laluan Sutera yang merupakan laluan penghubung kepada para pedagang yang melalui jalan ini daripada tanah besar China ke tanah Arab ketika zaman kegemilangan perdagangan laluan darat tersebut pada era Pertengahan.

Sebagai ibukota wilayah Bamiyan, kota ini merupakan bandar terbesar di rantau Haziristan di tengah negara Afghanistan. Kota ini juga merupakan pusat kebudayaan bagi etnik Hazara yang mendiami kota yang terletak di lembah yang diapit oleh dua banjaran gunung iaitu Hindu Kush dan Koh-i-Baba. Nama Bamiyan berasal daripada istilah Sanskrit Varmayana yang membawa maksud “berwarna”. Namanya juga boleh diterjemahkan sebagai “tempat cahaya bersinar”.

Sebagai sebuah kota bersejarah, kota ini telah menyaksikan jatuh bangunnya kuasa-kuasa empayar yang menjadi penguasanya. Di antaranya empayar Kushan yang mengasaskannya sendiri, kemudian Hephthalite, Sassaniyah, Saffariyah, Ghaznawiyah, Ghuri, Khawarizmiyyah, Timuri, Mughal dan Durrani. Tahukah anda bahawa selain daripada arca gergasi Buddha, terdapat juga di kota Bamiyan tarikan bersejarah lain iaitu Shahr-e Gholghola? Shahr-e Gholghola adalah merupakan pusat bandaraya kota Bamiyan sejak kurun ke-6 hinggalah ke-13 Masihi.

Terletak lebih 20 minit perjalanan daripada kota Bamiyan, pada saat kegemilangannya kota ini memiliki nilai yang amat strategik dari sudut politik, ketenteraan dan perdagangan. Kota ini juga  menjadi tempat persinggahan para pendakwah, pedagang dan pengembara yang melalui jalan darat ini dari Asia Tengah dan Timur Tengah untuk ke benua Hindi.

Pada awal kurun ke-13 Masihi, kekuasaan empayar Kesultanan Ghuri semakin melemah selepas lebih seabad memerintah. Lantaran kemerosotan hegemoni-nya akibat perebutan kuasa di antara pewaris-pewarisnya, Kesultanan Ghuri terpaksa menyerahkan kedaulatan beberapa kota-kota pentadbiran dan perdagangannya iaitu Balkh, Herat, Nishapur, Firuzkuh dan Bamiyan kepada seteru utamanya iaitu Khawarizmiyyashah dari tanah Parsi yang berketurunan Mamluk Turki. Sewaktu kurun ke-12, kedua-dua dinasti ini berebut-rebut untuk menguasai Asia Tengah. Maka semenjak kemerosotan Kesultanan Ghuri itu, Khawarizmiyya menjadi penguasa utama tanah Khurasan (Asia Tengah) yang dominan di rantau tersebut.

Namun sepertimana juga Kesultanan Ghuri, dinasti Khawarizmiyya juga tidak kekal lama. Satu lagi malapetaka seterusnya muncul dari arah timur padang rumput steppe dipinggir perbatasan utara Tembok Besar China. Siapa lagi kalau tidak bukan balatentera berkuda Genghis Khan yang mana para panglima-nya handal menunggang dan memecut kuda-nya sambil memanah tepat ke arah musuh dengan ketepatan yang luar biasa.

Setelah lebih enam kurun Shahr-e Gholghola menjalankan tugasnya sebagai bandar persinggahan para pendakwah, pedagang dan pengembara laluan yang menghubungkan benua Hindi dan dunia barat. Kegemilangan kota tersebut hancur akibat berlakunya tragedi yang begitu tragis sekali. Tragedi yang menjadi detik kepada pemusnahan kota ini terjadi ketika misi ketenteraan yang paling membinasakan dalam sejarah manusia iaitu operasi perluasan empayar Mongol oleh Genghis Khan pada awal kurun ke-13.

Kejatuhan Empayar Khawarizmiyyah ke tangan Mongol boleh diriwayatkan sebagai tragedy diplomasi yang gagal. Segalanya berpunca akibat keangkuhan, kecuaian, dan kelalaian Maharaja Parsi Khawarizmiyyah, Shah Ala Addin Muhammad melayan dengan kejam utusan-utusan dagang yang dihantar oleh Genghis Khan. Dikatakan pada awal konflik tersebut, Genghis Khan telah menghantar seramai 500 orang delegasi pedagang Muslim untuk mewujudkan urusan perdagangan rasmi dengan Empayar Khawarizmiyya sekaligus merapatkan hubungan diplomatik antara kedua-dua empayar tersebut.

Akan tetapi akibat kecuaian Inalchuk, gabenor kota Otrar (Farab) menuduh delegasi pedagang tersebut sebagai ‘perisik’ lantas membunuh mereka dengan hukuman telinga mereka dicucuh timah panas. Genghis Khan kemudian menghantar dua lagi diplomat, namun salah seorang mereka dibotakkan, manakala seorang lagi dipancung dengan kepalanya dipersembahkan kembali kepada Genghis Khan. Perbuatan kejam ini diterima sebagai penghinaan besar dan mengundang kemurkaan besar kepada Genghis Khan. Kekejaman pemerintah Khawarizmiyyah terhadap duta-duta Mongol tersebut telah membawa seruan perang oleh Genghis Khan terhadap empayar Khawarizmiyyah. Puluhan ribu balatentera Mongol pimpinan Genghis Khan menyeberangi pergunungan untuk menakluk wilayah jajahan Khawarizmiyya.

Dalam operasi ketenteraan balatentera Mongol tersebut. Satu persatu kota-kota yang berada di bawah pemerintahan Khawarizmiyya tumbang. Kota-kota agung laluan sutera di tanah Khurasan yang menjadi pusat perdagangan dan keilmuan Islam pada zaman kegemilangan khalifah Islam Umayyah dan Abbasiyah musnah sama sekali dihancurkan balatentera Mongol. Antaranya Otrar, Samarkhand, Bukhara, Gurganj, Marw, Nisa, Nishapur, Balkh, Herat, Firuzkuh dan juga Bamian.

Akhirnya pada tahun 1221 Masihi, selepas sampai di pintu kota Ghazni. Genghis Khan mendapat perkhabaran risikan akan keberadaan pemerintah terakhir Empayar Khawarizmiyya Sultan Jalal ad-Din Mingburnu yang menggantikan almarhum ayahandanya yang gugur akibat pleuritis ketika dalam pelarian di kota Abaskun di pesisiran tasik Kaspia pada tahun 1220 Masihi sedang melarikan diri ke Benua Hindi. Anakanda Almarhum Shah tersebut menolak pangkat Shah sebaliknya menggelarkan diri sebagai ‘Sultan’ Empayar Khawarizmiyya. Sultan Jalal ad-Din sebelum itu baru sahaja menewaskan segerombolan pasukan Mongol yang dipimpin oleh adinda tiri Genghis Khan sendiri iaitu Shihihutag dalam Pertempuran Parwan.

Pada ketika inilah Shahr-e Gholghola dikepung oleh balatentera Mongol pimpinan Genghis Khan. Meskipun dalam keadaan terkepung, kota ini masih mampu menahan asakan Mongol yang cuba menundukkannya. Sewaktu pengepungan ini, salah seorang daripada cucuanda kesayangan Genghis Khan, Mutukan yang turut terlibat dalam operasi mengepung kota ini terkorban akibat panah yang disasarkan dari arah tembok kota tersebut. Selain cucuanda-nya, ramai prajurit Mongol turut terkorban akibat asakan daripada dalam tembok kota itu. Kota terakhir Empayar Khawarizmiyyah adalah kota yang memiliki pertahanan yang terbaik akan ianya tumbang bukanlah kerana kekerasan musuh yang menyerang, akan tetapi tipu daya penuh muslihat pengkhianat daripada dalam tembok kota tersebut.

Menurut legenda masyarakat setempat, puteri penguasa kota Shahr-e Gholghola, Leila Khatun amat menentang hasrat bapanya untuk berkahwin dengan seorang puteri penguasa kota Ghazni. Lantaran kebencian yang meluap-luap terhadap bapanya itu, Leila Khatun bertindak melakukan sabotaj dengan mendedahkan laluan rahsia bawah tanah yang menjadi nadi penghubung kota Shahr-e Gholghola sewaktu dikepung kepada tentera Mongol yang berkampung di luar kota tersebut. Setelah melakukan pengkhianatan tersebut dengan mendedahkan kelemahan kota di bawah kekuasaan ayahanda-nya sendiri, si puteri derhaka tersebut berharap Genghis Khan akan mengahwinkannya dengan salah seorang putera atau cucuanda Raja Mongol tersebut.

Akan tetapi angan-angan Leila Khatun untuk menjadi sebahagian daripada kaum kerabat Genghis Khan hancur berderai apabila si puteri derhaka tersebut juga turut dihukum bunuh bersama-sama dengan ayahanda, pengawal serta rakyat jelata penghuni kota Shahr-e Gholghola dalam satu pembunuhan besar-besaran yang biasa dilakukan oleh balatentera Mongol selepas menumbangkan kota-kota di bawah pemerintahan Empayar Khawarizmiyyah. Semua ini dilakukan atas arahan Genghis Khan sendiri demi membalas dendam kematian cucuanda dan prajurit-prajuritnya yang terkorban ketika pengepungan kota tersebut.

Genghis Khan menitahkan bahawa tiada tahanan perang diambil dan dihapuskan terus sama sekali. Raja Mongol itu juga turut menitahkan supaya kota Shahr-e Gholghola dimusnahkan sama sekali dengan manjanik yang diisi bahan letupan sepertimana yang telah berlaku terhadap kota Marw. Seluruh penghuni kota itu dihapuskan malah sehinggakan anak-anak yang masih belum lahir dari rahim ibu mereka juga turut ditikam dengan pedang.

Leila Khatun dihukum pancung kepalanya dan raungnya teramatlah kuat. Raungan si puteri derhaka bersama penghuni kota itu diambang maut menjadi inspirasi kepada nama Shahr-e Gholghola yang bererti ‘kota raungan’. Pembunuhan beramai-ramai penghuni telah membenarkan nama kota ini sebagai ‘kota raungan’.  Tidak diketahui sama ada watak Leila Khatun benar-benar wujud atau tidak kerana di antara kota lama dan lembah itu terletak runtuhan yang digelar Qala-e Dokhtar  yang bermakna ‘istana puteri’.  Asalnya kota ini juga dikenali dengan nama Bamiyan.

Selepas tragedi pembunuhan beramai-ramai dengan kejam tersebut, tapak kota lama Bamiyan itu mendapat gelaran ‘bandar terkutuk’ dan tiada siapa dibenarkan tinggal disitu lagi. Larangan tersebut dipatuhi, selama lebih tujuh abad puing-puing  Shahr-e Gholghola masih lagi mengekalkan rupa-rupa bekas kekejaman yang pernah berlaku pada awal kurun ke-13 tersebut.

Telah menjadi kepercayaan umum bahawa selepas penduduk asal Lembah Bamiyan dihapuskan oleh balatentera Mongol. Genghis Khan memenuhkan semula lembah tersebut dengan sebahagian daripada prajuritnya beserta ditemani oleh hamba-hamba wanita Parsi mereka untuk menjaga jazirah ini sementara Raja Mongol tersebut meneruskan kempennya. Dari susurgalor peneroka-peneroka inilah yang kemudiannya menjadi leluhur kepada suku Hazara. Istilah Hazara berkemungkinan besar berasal dari istilah Parsi “yek hazar” untuk merujuk kepada ketumbukan 100 orang tentera Mongol. Bukti nyata akan asal usul suku Hazara ini sebagai keturunan Mongol adalah bentuk fizikal mereka yang amat mirip sekali dengan ciri-ciri Mongoloid.

Kota Bamiyan beserta banyak lagi tinggalan-tinggalan warisan bersejarah di Afghanistan menjadi bukti nyata bahawa negara Afghanistan bukanlah sebuah negara mundur yang dilanda derita peperangan semata-mata. Sebaliknya menjadi bukti bahawa negara Asia Selatan tersebut pernah menjadi pusat kepada beberapa ketamadunan pelbagai jenis kebudayaan yang pernah wujud di jazirah tersebut. Meskipun dihimpit kemiskinan gara-gara menjadi mangsa percaturan politik dunia, rakyatnya masih boleh berbangga dengan warisan sejarah bangsa mereka. Memandangkan negara tersebut masih lagi bergolak, hanya masa yang menentukan sama ada masih bolehkah warga dunia melawat tempat-tempat bersejarahnya tanpa memakai sebarang vest wartawan, uniform tentera pengaman, dan lencana anggota kemanusiaan.

Gambar puing-puing pintu gerbang Shahr-e Gholghola di atas dirakamkan pada Januari 1978 oleh seorang jurugambar daripada Perancis.

-Tom Shacklesmith-


Perayaan Apa Yang Yahudi Sambut Sampai 45 Orang Menghadap Ilahi?

Israel merupakan negara yang paling berjaya menandingi COVID-19. Daripada ribuan setiap hari, Israel berjaya menurunkan hingga ke paras puluhan sahaja. Sepanjang bulan April, pihak kesihatan Israel masih gigih menjalankan ujian saringan.

Hanya 4,570 kes baru dilaporkan sepanjang April, purata 152 kes sehari. Pencapaian ini amat memberangsangkan, padahal Israel menempuhi tiga gelombang besar. Semuanya kerana program imunisasi yang berjaya mengagihkan vaksin dengan pantas.

Golongan moderat tiada masalah untuk menerima vaksin. Mereka percaya pada sains.

Tetapi kerajaan Benjamin Netanyahu berdepan dengan kedegilan dalam kalangan Ortodoks Haredi (Sharon, 2021).

Kelompok Haredi tidak ramai pun, dalam 10-11 peratus sahaja dalam jumlah populasi negara. Tetapi 40 peratus daripada kes COVID-19 di Israel adalah Haredi (Rosenberg, 2020).

Dan kerajaan tidak boleh memaksa Haredi terima vaksin, kerana suara mereka amat diperlukan Netanyahu.

Sejak mengisytiharkan kemerdekaan, Israel tidak pernah mempunyai sebuah kerajaan majoriti. Netanyahu amat memerlukan parti-parti Haredi seperti Shas, Yahadut HaTora dan Tzionut Datit.

Walaupun kecil, tiga parti ini boleh memberi pelampung untuk melepasi kerusi majoriti.

Pujuk enggan, paksa lari. Apa yang boleh dibuat? Tunggang agama. Kerajaan Israel mempunyai sebuah kementerian khas untuk Judaisme. Menteri Agama Israel ialah Ya’akov Avitan daripada parti Shas.

Dengan izin Netanyahu, Avitan menyediakan persetujuan (dengan golongan Ortodoks): terima vaksin dan sambut perayaan. Sepanjang tahun 2020, kerajaan Netanyahu tidak membenarkan amal ibadah dan perayaan seperti biasa.

Memandangkan ada satu perayaan semakin menghampiri, ramai dalam kalangan Ortodoks berduyun-duyung pergi mendapatkan vaksin. Mereka boleh beraya; kerajaan pun berjaya.

Mengenal Perayaan Bulan Iyar

Israel mempunyai kalendar rasmi iaitu HaLuah Halvri. Kalendar ini amat penting untuk mengenal pasti tarikh untuk amalan-amalan keagamaan. Tahun Judaisme dibuka dengan bulan Nisan selama 30 hari, disambung dengan Iyar.

Selama ribuan tahun, Iyar mempunyai dua sambutan: Pesach Sheni dan Lag B’Omer. Pesach Sheni merupakan peluang kedua untuk orang Yahudi yang tidak sempat menyediakan kor.ban bagi memperingati Passover.

Lag B’Omer pula jatuh 34 hari selepas Passover, yang tujuannya agak samar-samar: 1) memperingati Rabai Shimon bar Yochai atau 2) memperingati hari terakhir wab.ak yang membµnµh 24,000 pelajar Rabai Akiva ben Yosef (BBC, 2021).

Kedua-dua rabai ini memang sangat tinggi dari segi darjat dalam Judaisme. Tiada rabai mampu mencapai darjat ini. Jadi Lag B’Omer amat penting untuk golongan Ortodoks.

Tambah pula ada simbolisme dengan COVID-19: dulu hari terakhir wa.bak Akiva, sekarang antara hari terakhir COVID-19 (di Israel).

Sekitar jam 12:00 pagi di Gunung Meron, seramai 100,000 orang Yahudi berhimpun untuk menyambut Lag B’Omer. Terlalu ramai untuk tempat yang selesa dan selamat untuk 10,000 orang sahaja.

Mungkin kerajaan Israel sendiri tidak menjangka jumlah ini. Dan 50 minit kemudian, hadirin mula terjatuh menimpa orang belakang (Kershner, 2021). Akibat terlalu ramai, rantaian (jatuh menimpa) berterusan.

Apabila hadirin bergegas ke bahagian pagar, mulalah mereka memijak antara satu sama lain. Ada orang re.bah (mungkin kerana terlalu sesak) dan kemudian dipijak. Tangga yang berhampiran pun basah, menyebabkan ramai licin dan timpa-menimpa.

Sekelip mata, keadaan menjadi cacamarba. 45 orang meninggal dunia, dan 150 lagi ced.era. Majoriti kema.tian merupakan golongan Toldot Aharon, yang sangat tegas dalam bab keagamaan (dan menentang Zionisme).

Bekas Ketua Rabai Negara menggesa orang ramai baca Kitab Zabur sebagai doa untuk semua. Apa yang berlaku seolah-olah keterujaan lama terpen.dam. Apabila dibenarkan, terus orang ramai sambut sampai hilang kawalan.

RUJUKAN:

BBC. (2021, April 30). Lag B’Omer festival: What is it about?

Kershner, I., et al. (2021, April 29). (ditapiskan) at Israel Religious Celebration (ditapiskan) at least 44. The New York Times.

Rosenberg, D.E. (2020, Oktober 12). The government can’t save Ultra-Orthodox Jews from COVID-10. Religious leaders can. Foreign Policy.

Sharon, J. (2021, Februari 14). Efforts afoot to increase Haredi vaccination, counter false vaccine info. The Jerusalem Post.


Drama Besar Elon Musk Dengan Twitter Yang Mahu Jual Diri

Amerika Syarikat boleh tahan gila juga. Selalunya kalau orang tidak sudi membeli, kita kena move on saja. Yalah. Customer always right katakan. Namun dalam dunia korporat, lain pula jadinya: kalau pelanggan enggan beli, heret ke mahkamah dan paksa beli. Lain macam. Itulah drama yang sedang berlarutan antara Elon Musk dan Twitter. Kisahnya secara rasmi bermula pada 4 April tahun ini apabila Musk memiliki saham Twitter sebanyak 9.2 peratus.

Mungkin ada yang sangka jumlah saham ini sedikit. Sebenarnya 9.2 peratus adalah banyak. Musk sudah menjadi pemegang saham paling besar dengan jumlah pemilikan ini. Namun itu baru “secara rasmi”. Kalau tengok kronologi secara tidak rasmi, panjang lagi ceritanya. Boleh nampak masalah bermula selepas Donald Trump diharamkan daripada Twitter. Saban bulan Musk mula menaikkan ciapan anti-Twitter tentang isu-isu kebebasan bersuara (Duffy, 2022). Dan pada 27 Mac, Musk mula agresif sampai minta kata putus daripada Twitter:

Lapan hari kemudian baru satu dunia tahu Musk sudah menjadi pemegang saham terbesar. Sebaik sahaja semua tahu, bukan main saham Twitter melambung tinggi. Ada percaturan di sebalik tabir dalam kalangan pembesar Twitter. Dan akhirnya Musk dipelawa masuk dalam Lembaga Pengarah. Tetapi ada syarat pula:

Musk tidak mahu masuk dalam Lembaga Pengarah. Beliau nekad ingin membeli syarikat sepenuhnya. Pada masa ini, gagasan pro-Trump boleh kata seronok jugalah.

Kerana mereka menyangka Musk akan membebaskan Trump seperti yang dijanjikan. Bincang punya bincang, Musk akhirnya membuat tawaran terakhir pada 14 April: AS$54.20 setiap saham, yakni AS$43 bilion (Turner & Adler, 2022). Beliau takkan bayar guna duit sendiri. Sebaliknya beliau memohon pinjaman daripada tujuh gergasi kewangan terkemuka seperti Morgan Stanley dan Bank of America misalnya.

Peperangan Bermula

Ikutkan semua elok saja pada bulan April. Twitter sendiri menerima pinangan Musk. Tetapi proses masih panjang kerana kena buat permohonan pada perbadanan pemantauan bagai. Tengok pada perjanjian, Musk dikehendaki berhenti mengutuk Twitter tetapi macam biasa, beliau melanggar syarat ini (Nover, 2022). Banyak jugalah Musk kutuk:

Kerana kecaman Musk, ramai dalam kalangan pengguna Twitter menyerang Vijaya Gadde dengan bahasa begitu rasis (Dickson, 2022).  Masalah mula timbul pada 13 Mei apabila Musk mula berdolak dalih pasal hal spambot. Beliau meminta Twitter berlaku telus dulu pasal jumlah pengguna harian. Musk dimaklumkan 5 peratus daripada pengguna harian Twitter adalah pengguna akaun palsu. Atas sebab ini, usaha pembelian terus gagal.

Pihak Musk menuduh Twitter 1) enggan berlaku telus bab akaun palsu dan 2) enggan pecat pekerja-pekerja yang Musk mahu dipecat (Roumeliotis, 2022). Buat masa ini, tiada siapa di luar tahu apa yang betul dan apa yang palsu… melainkan Twitter dengan berani mengheret Musk ke muka pengadilan nekad mahu jual diri.

Tindakan Twitter sebenarnya atas dasar terdesak. Kerana sekarang di hadapan mahkamah, Twitter perlu memberi segala keterangan dan bukti tentang jumlah akaun palsu. Jika enggan, Musk pasti menang bergaya. Satu lagi, Twitter wajib mengemukakan saman. Kerana jika Twitter biar Musk pergi begitu saja, imejnya hancur disebabkan tuduhan akaun palsu ini. Pelabur sedia ada tentu sekali gusar kerana “eh, Musk tak kena saman ni mesti Musk cakap benda yang betul.”

RUJUKAN:

Dickson, E. (2022, April 27). Elon Musk previews what he’ll do with Twitter: serve up his employees for the far right’s racist abuse. Rolling Stone.

Duffy, K. (2022, April 5). Elon Musk asks Twitter users whether they’d like an ‘edit’button. Twitter’s CEO says results of the poll will be ‘important’. Business Insider.

Nover, S. (2022, April 27). Elon Musk already broke his agreement with Twitter. Quartz.

Roumeliotis, G. (2022, Julai 8). Elon Musk terminating Twitter deal. Reuters.

Turner, G., & Adler, M. (2022, April 14). Elon Musk makes $43 billion unsolicited bid to take Twitter private. Bloomberg.